
CRIZA DIN EGIPT:

ÎNGRIJORĂTOARE REFLEXE INTERNAŢIONALE
Privire de ansamblu: posibile consecinţe catastrofale
Criza egipteană se îndreaptă către apogeul ei. Islamiştii au chemat la declanşarea unei răscoale, ale cărei consecinţe ar putea fi catastrofale. Unii observatori evocă, în context, revolta sângeroasă DIN Algeria după o victorie electorală islamistă, urmată de un puci şi de acţiuni teroriste ale islamiştilor.

În faţa cazărmii în care a fost reţinut Mohamed Morsi au putut fi număraţi zeci de morţi, în urma unor schimburi de focuri de armă. Vonform declaraţiilor oficiale, altercaţiile ar fi fost fost provocate de terorişti în semn de protest faţă de debarcarea fostului preşedinte egiptean - şi, deopotrivă,pentru eliberarea lui. Pe de altă parte, islamiştii pretind contrariul - anume că forţele de securitate ar fi deschis focul, fără a fi provocate.

În timp ce militarii au făcut sute de arestări, islamiştii au chemat poporul să se răscoale împotriva celor care, în opinia fundamentaliştilor, le-ar fi „confiscat revoluţia cu tancurile”
. Mai grav este că salafiştii - aliaţi, iniţial, cu Frăţia Musulmană, de care aveau să se despartă, ulterior - au blocat transferul puterii. Armata - care, după înlăturarea lui MohameMorsi, îl plasase în fruntea ţării pe preşedintele Curţii Constituţionale, Adli Mansur - intenţionase să învestească un premier civil în persoana laureatului premiului Nobel pentru Pace, Mohamed el Baradei. Islamiştii salafişti l-au recuzat - după cum, anterior, refuzaseră numirea economistului social-democrat Siad Bahha al-Din. 
Frăţia Musulmană, „mai gravă decât reţeaua teroristă al Quaida”

Gravitatea situaţiei reiese din luările de poziţie şi analizele experţilor în materie, care se arată îngrijoraţi, deopotrivă, de riscul unui război civil şi de pericolul unei eternizări la putere a generalilor. Principala primejdie ar fi reprezentată de islamişti - în principal, de Frăţia Musulmană - care, potrivit ziaristului şi cineastului Abd-el-Gelil al Sharnoby este o ameninţare mult „mai gravă decât reţeaua teroristă al Quaida”
. Abd-el-Gelil al Sharnoby a fost, timp de aproape un sfert de secol, membru al Frăţiei Musulmane - pe care a părăsit-o după ce avansase la rangul de expert PR şi de redactor şef al site-ului organizaţiei. „Frăţia Musulmană minte de stinge” de fiecare dată când afirmă că ar dori „reforme” - în realitate "vrea doar puterea"
. Pentru a atinge acest scop şi a-şi legitima ambiţiile, Frăţia Musulmană se foloseşte de religie, precizează al Sharnoby.
Construcţia organizaţiei e piramidală, şeful ei controlează toate celulele grupării. Potrivit lui Abd-el-Gelil al Sharnoby - devenit ţinta unui atentat după ce a părăsit organizaţia - Frăţia Musulmană „trimite oameni pentru a-i maltrata” pe alţii, calificaţi drept „duşmani ai Islamului”. În fapt, mai relevă el, „Frăţia Musulmană este o organizaţie internaţională secretă” al cărei scop este edificarea „califatului” în lume şi a cărei centrală se află în Egipt. Ar fi vorba de o „sectă” bazată pe „obedienţă absolută”
, dispunând de miliţii înarmate şi de legături în 88 de state ale lumii. Cancelariile occidentale cunosc realitatea esenţială a Frăţiei Musulmane dar fie subestimează grav virulenţa organizaţiei, fie mimează faptul că nu ştiu adevărul.

Comparând Frăţia Musulmană cu al Quaida, ziaristul disident egiptean a subliniat că, spre deosebire de reţeaua teroristă fondată de Osama Ben Laden, care este „o ideologie cu doar câteva celule”, Frăţia Musulmană este „o ideologie cu o structură internaţională”
. Conform afirmaţiilor lui Abd-el-Gelil al Sharnoby, Frăţia Musulmană se foloseşte al Quaida - care, prin comparaţie, este „o biată rotiţă”
 în angrenaj. Aripa armată cea mai puternică a Frăţiei Musulmane, întemeiate de Hassan al Banna, s-ar găsi în „Palestina” - aluzie la organizaţia Hamas - dar părţi ale grupării din Egipt posedă arme. Nu este greu de imaginat ce s-ar putea întâmpla dacă, în Egipt, Frăţia Musulmană abandonează procesul politic şi abordează, sistematic, lupta armată. 

Pericol  pentru democraţie în întreaga regiune

Până nu demult, aprigele controverse între reprezentanţii mişcării civile laice Tamarrud şi Fraţii Musulmani s-au consumat în guvernul de la Cairo. Egiptenii au ieşit în stradă pentru a solicita demiterea guvernului condus de islamişti. În Egipt s-a instalat - şi escaladează - aşa-numitul război civil rece, de care nu puţini s-au temut şi care a fost stopat cu mijloace îndoielnice.
Consecinţele sunt nefaste, înregiustrându-se un adevărat dezastru pe planurile economic, social, politic. Actualul val de violenţă dă un puternic recul Egiptului alungă investitorii, zădărniceşte reinstalarea normalităţii.

Tot ce se întîmplă este de rău augur pentru democraţie -  cuvânt clamat de demonstranţi care a rămas, pentru majoritatea egiptenilor, o speranţă neîmplinită, care nu le-a adus nici mult aşteptata dreptate, nici condiţii mai bune de viaţă. Dimpotrivă, la putere s-a instalat un guvern conservator de orientare islamistă, cu o minimală experienţă politică.  

Sub imensa presiune a schimbărilor şi a luptei politice a dispărut coeziunea socială. După o îndelungată perioadă de frământări, situaţia Egiptului periclitează întreaga regiune, ţările vecine, dar şi Europa. Egiptul deţine o poziţie-cheie în Orientul Apropiat şi Mijlociu. Calea pe care o va alege va determina viitorul politic al unei regiuni de o mare importanţă strategică. Cu toate acestea, se constată un paradox:  restul lumii reacţionează reticent în faţa primejdiei unui eşec al tentativelor de democratizare. 

La sfârşitul lunii iulie, 80 de membri ai Fraţilor Musulmani au fost ucişi de militarii egipteni. Occidentul a tăcut - ignorând, paradoxal, expansiunea extremismului religios. Foştii apărători civili ai revoluţiei s-au metamorfozat în apărători violenţi ai Islamului. Pe fundalul haosului ce domneşte în Egipt se fac auzite voci care susţin că este nevoie de o mână forte. Nu lipsesc nici cei care afirmă că situaţia din timpul dictaturii era preferabilă anarhiei actuale.  În realitate, haosul de acum este moştenirea vechii dictaturi - care a împiedicat formarea unei societăţi civile apte să acţioneze, a cenzurat temele de dezbateri, a înăbuşit opoziţia, a redus la tăcere orice obiecţie. Procedând astfel, a făcut imposibilă aducerea la un numitor comun a unor interese divergente - sporind presiunea.

Premizele schimbării
Manifestarea publică a insatisfacţiei generale a egiptenilor nu a fost rezultatul exclusiv al unor iniţiative recente, dar al unui proces ce a crescut gradual în intensitate şi participare, influenţat direct de evoluţiile socio-economice ale statului. Un eveniment major care a potenţat reunirea a sute de mii de protestatari în piaţa Tahrir este decretul prezidenţial din 26 noiembrie 2012 - act prin care preşedintele Mohammed Morsi îşi acorda imunitate juridică în privinţa tuturor deciziilor politice. 

În lunile ianuarie-februarie, au fost organizate ample proteste - care au sfârşit prin a fi considerate un risc de securitate naţională. Evenimentele au condus la decizia decretării stării de urgenţă pe o perioadă de 30 de zile. Protestele au început cu ocazia aniversării celui de al doilea an al revoluţiei arabe - însă mesajul manifestanţilor făcea referire directă la degradarea condiţiei economice şi la lipsa măsurilor politice relevante în acest sens.

Protestele au continuat în lunile aprilie-mai, fără evenimente marcante. Numeroase sedii centrale ale Frăţiei Musulmane au fost atacate şi incendiate. Au fost organizate proteste şi în faţa ambasadei Qatar-ului - principalul sponsor extern al Frăţiei Musulmane. În toată această perioadă, grupările de opoziţie din cadrul Frontului Salvării Naţionale s-au alăturat protestatarilor în majoritatea manifestaţiilor. Discursul politic a fost axat pe eşecul procesului de tranziţie ca o consecinţă directă a guvernării Frăţiei Musulmane. S-a solicitat întoarcerea la principiile şi obiectivele iniţiale ale revoluţiei din 25 ianuarie.

Răspunsul Frăţiei Musulmane la astfel de manifestaţii nu a fost unul specific decidenţilor politici. În majoritatea cazurilor când a existat un protest planificat împotriva guvernării, răspunsul aripii politice a Frăţiei Musulmane a fost de a organiza contra-manifestaţii împreună cu alte partide islamiste, precum Al-Gama’a al-Islamiya, Nour, Asala. În cadrul acestor proteste paralele, grupările politice islamiste au susţinut, de obicei, un mesaj contrar celui promovat de protestatari. Prin organizarea unor evenimente precum “Împreună împotriva violenţei”
 au încercat să diminueze importanţa actelor de protest, reducându-le la acte publice responsabile pentru violenţă şi instabilitate internă. Manifestaţiile nu au fost dublate de un discurs politic matur care să respingă - sau să admită - responsabilitatea pentru măsurile economice şi politice. Au fost organizate campanii în care a fost promovată o imagine polarizată a societăţii civile - islamişti vs laici - mesajul manifestanţilor fiind izolat.

Protestele din 30 iunie 2013 au fost rezultatul tensiunilor dintre societatea civilă şi guvernarea Frăţiei Musulmane. Acestea au crescut, treptat, în intensitate, agravate fiind de lipsa viziunii politice a administraţiei. Evenimentul, organizat de gruparea Tamarrod şi susţinut de Frontul Salvării Naţionale, a fost anunţat cu 2 luni înainte, având ca obiectiv strângerea de semnături pentru demiterea preşedintelui Morsi şi organizarea de alegeri anticipate. Frontul Salvării Naţionale a folosit strategia asocierii directe cu cererile protestatarilor şi identificarea obiectivelor politice cu cele ale revoluţiei din 25 ianuarie 2011 - reuşind, astfel, să creeze o relaţie între societatea civilă compusă din manifestanţi şi partidele aflate în opoziţie. Viabilitatea iniţiativei grupării Tamarrod a fost, însă, dependentă de modul de organizare şi mai ales de nivelul de participare. Protestele anterioare au fost permanente - majoritatea fiind îndreptate împotriva administraţiei politice. 
Lipsa rezultatelor concrete este parţial explicabilă prin fragmentarea manifestaţiilor şi lipsa de unitate a grupărilor politice aflate în opoziţie. Prin contrast cu toate protestele anterioare, evenimentul din 30 iunie a reuşit să coaguleze aproximativ 16 milioane de egipteni, în fazele iniţiale - numărul participanţilor ajungând la 30 de milioane în zilele următoare .Succesul opoziţiei în planificarea, organizarea şi desfăşurarea manifestaţiilor din 30 iunie 2013, a fost dat de capacitatea captării expresiei nemulţumirii generale într-un singur protest organizat. 

 Reacţia Statelor Unite ale Americii
Presiunea la care este supusă administraţia americană de a clasifica acţiunile din Egipt ca “lovitură de stat” este generată de legislaţiei Statelor Unite ale Americii, care prevede că „ajutorul extern nu poate fi trimis într-o ţară în care armata are un rol decisiv în fondarea unei lovituri de stat sau armata emite decrete pentru eliminarea responsabililor politici aleşi în mod legal.” În conformitate cu legislaţia americană, definirea evenimentelor de către oficialii SUA ca „lovitură de stat” obligă la suspendarea imediată şi la interzicerea acordării oricărei forme de ajutor financiar. Angajamentul financiar al SUA faţă de Forţele Armate egiptene a fost stabilit după semnarea acordului de pace dintre Israel şi Egipt, în 1978, în timpul administraţiei Anwar al-Sadat.  După semnarea Acordurilor de la Camp David, Statele Unite ale Americii au oferit aproximativ 52 de miliarde de dolari în asistenţă economică şi militară. Pentru participarea Egiptului în războiul din Golf din 1991 şi angajarea de divizii militare egiptene, SUA au decis ştergerea datoriei de 6,7 miliarde de dolari făcută cu ocazia achiziţionării de echipament militar. În timpul războiului din Irak, în 2003, Hosni Mubarak a fost unul dintre puţinii lideri arabi care au permis trupelor americane să folosească zona de proximitate ca teritoriu de transit - în speţă, Canalul Suez, pentru transportarea echipamentului militar. Există, deci, o istorie a relaţiei SUA - Egipt, cu  rădăcini în semnarea Tratatului de pace cu Israelul. Pentru mult timp - înaintea declanţării primăverii arabe - Egiptul a fost privit ca un element de stabilitate şi siguranţă pentru securitatea statului Israel şi pentru interesele SUA în Orientul Mijlociu. Pe cale de consecinţă, este explicabilă reticenţa administraţiei americane de a cataloga evenimentele din Egipt drept lovitură de stat sau de a evidenţia orice formă de partizanat, justificată, în ultimă instanţă, de interese realiste în regiune. Acordarea ajutorului american anual de 1,3 miliarde de dolari către Forţele Armate şi organizaţii non-guvernamentale a fost semnat şi trimis în luna mai 2013. Prin urmare, singurele modificări relevante ale poziţiei SUA pot fi la nivelul discursului politic. Statele Unite ale Americii trebuie să aleagă între recunoaşterea înlăturării, de către armată, a unui guvern ales - şi perpeturea sprijinului acordat armatei care rămâne, în ultimă instanţă, principalul garant al securităţii interne a statului şi Peninsulei Sinai, la graniţa cu Israelul.
Este un fapt demonstrat că alungarea unui dictator de la putere şi edificarea unei democraţii sunt două lucruri diferite. Nu există premisele necesare pentru a se considera că, într-un interval previzibil, în Egipt s-ar putea instala structuri democratice. Democraţia impune un permanent efort de identificarea unor soluţii de compromis, reguli clare de joc, toleranţă, dialog, negocieri. Sunt condiţii şi exigenţe pe care, acum, Egiptul nu pare capabil să le îndeplinească. Perdant este, însă, şi Occidentul. Statele occidentale au sprijinit decenii la rând vechile dictaturi. Acum, trebuie să facă faţă unor permanente incendii politice, cu vocaţie de a se propaga în regiune. O implicare directă în stingerea acestora este, deopotrivă, riscantă şi dificilă. 
Bilanţul egiptean al diplomaţilor de la Washington este negativ.  Înlăturarea lui Mohamed Morsi - omul Frăţiei Musulmane - şi a regimului său islamist de la putere - demers considerat de natură să aducă Egiptul pe drumul democraţiei - fusese elogiată de şeful diplomaţiei americane, Kerry. Pe de altă parte, partenerii germani ai Washingtonului, mai purişti, se distanţaseră de americani şi avertizaseră că „un puci rămâne un puci, indiferent dacă se îndreaptă împotriva unui regim islamist sau nu”
.Lipsa anticorpilor în faţa pericolului islamist - transpus în diplomaţie - se regăseşte la baza unora dintre cele mai spinoase probleme cu care se confruntă Occidentul. Departe de a promova cauza democraţiei, a liberalismului sau a securităţii şi a intereselor occidentale, neo-izolaţionismul a săpat adânc la temelia credibilităţii americane. 

Reacţia Uniunii Europene
 
Deşi Uniunea Europeană a adoptat o poziţie similară cu a Statelir Unite ale Americii, membrii delegaţi au declarat că ajutorul financiar destinat Egiptului este în “permanentă examinare”. În noiembrie 2012, UE a oferit guvernului Morsi un pachet de ajutor în valoare de 5 miliarde € pentru perioada 2012-2013. Oferirea acestui suport era, însă, condiţionată de încheierea unui acord între Egipt şi Fondul Monetar Internaţional - care nu a reuşit să se materializeze. 
Prioritatea menţinerii parteneriatului rămâne, însă, un factor determinant în influenţarea comportamentului adoptat de Uniunea Europeană faţă de demiterea lui Morsi. Diferenţa dintre valori şi interese, ca şi în cazul SUA, rămâne o problemă în direcţia politicii externe europene. Vizita Înaltului Reprezentant pentru politica externă al UE în Egipt denotă o iniţiativă de consolidare a dialogului politic şi implementare de instrumente diplomatice - având, în acelaşi timp, rolul de a recunoaşte, implicit, legitimitatea guvernului interimar. Solicitarea preluării puterii un guvern civil rămâne un punct de presiune permanent din partea UE. Accederea forţelor islamiste la putere a reprezentat un factor general de îngrijorare – cu atât mai mult cu cât Africa de Nord rămâne, pentru statele europene, o zonă de majoră importanţă geostrategică şi economică.

Reacţia Arabiei Saudite, Kuweitului şi Emiratelor Arabe Unite
După demiterea preşedintelui Morsi, state membre ale Consiliului de Cooperare al Golfului (Arabia Saudită, Kuweit şi Emiratele Arabe Unite) au decis acordarea unui pachet financiar în valoare de 12 miliarde de dolari. Pachetul de ajutor este compus din împrumuturi, subvenţii pentru petrol şi cereale şi lichidităţi pentru Bănca Naţională a Egiptului. Aversiunea monarhiilor din Golf faţă de Frăţia Musulmană are rădăcini istorice, fiind motivată de ideologia şi discursul politic al organizaţiei centrat pe schimbarea status-quo-ului în regiune. Suportul financiar poate fi interpretat ca o acceptare a legitimităţii actului armatei - dar şi ca un mesaj al Consiliului de Cooperare al Golfului în sensul posibilităţii de cooperare dacă administraţia politică nu este dominată de Frăţia Musulmană.

Reacţia Uniunii Africane
Singura care a demonstrat consecvenţă şi angajament faţă de importanţa regulilor normative a fost Uniunea Africană. Ca şi în cazul statelor Madagascar şi Republica Democrată Congo, Uniunea Africană a decis suspendarea tuturor activităţilor statului Egipt din cadrul organizaţiei după răsturnarea guvernului Morsi, cerând o întoarcere imediată la ordinea constituţională.

 
Este important de remarcat că, deşi reacţiile membrilor comunităţii internaţionale sunt diferite, nici un stat şi nici o organizaţie nu au solicitat repunerea în funcţie a administraţiei Morsi. Se observă, astfel, opţiunea acordării unei atenţii sporite identităţii actorilor implicaţi în jocul politic.

 
În general, liderii care nu reuşesc să gestioneze economia în mod competent sunt supuşi contestării majoritare. Însă, relaţia conflictuală dintre controlul general al armatei şi retorica discursului privind respectare a voinţei populare este agravată de modul de desfăşurare al actului destituirii. După anunţarea înlăturării preşedintelui Morsi, au avut loc arestări arbitrare în rândul membrilor proeminenţi ai Frăţiei Musulmane: Mohammed Badie - liderul organizaţiei, Kayrat el Shater - principal finanţator şi responsabil cu strategia politică, Mohammed al-Omda - fost şef al Parlamentului, Saad Katatni - fost deputat şi secretar general al partidului Libertate şi Justiţie, aripa politică a Frăţiei Musulmane. Absenţa unui referendum, care ar fi acordat un mandat legitim armatei şi ostilitatea predominantă faţă de membrii Frăţiei Musulmane, oferă partidelor islamiste posibilitatea creării imaginii unui cadru de represiune în care sunt promovote acte non-democratice.

În concluzie, lipsa unui instrument democratic care să pună în operă voinţa generală a egiptenilor şi manipularea unor expresii precum “legitimitate democratică” şi “lovitură militară de stat” în favoarea Frăţiei Musulmane au ca efect, pe de o parte, diminuarea importanţei protestelor de la sfârşitul lunii iunie şi, pe de altă parte, creând, generează dificultăţi în sensul adoptării unei poziţii ferme de către comunitatea internaţională. 

 Strategia Frăţiei Musulmane
Frăţia Musulmană a experimentat un an şi jumătate de guvernare şi 82 de ani de represiune şi funcţionare în ilegalitate. Pe cale de consecinţă, este posibil ca situaţia actuală să fie familiară. Mai mult decât orice altă grupare politică din Egipt, Frăţia Musulmană are experienţa necesară pătrunderii unui astfel de mediu represiv, ştiind cum să acţioneze şi ce fel de strategii să aplice în asemenea situaţii pentru a asigura supravieţuirea mişcării şi câştigarea de teren politic. Evitarea violenţei şi instabilităţii au fost prezentate în ultimatumul armatei din 29 iunie ca fiind premise importante ale intervenţiei sale şi demiterii ulterioare a liderului statului. Frăţia Musulmană încearcă să recreeze un mediu similar de manifestaţii publice prin apelul făcut către baza de suport a mişcării şi organizarea de proteste regulate.

Retorica folosită de armată, respectiv “respectarea voinţei poporului” este folosită împotriva acestora, prin iniţiativa  partidelor islamiste de a aduna suficienţi de mulţi demonstranţi, astfel încât să consolideze în final capacitatea de a diminua imaginea “voinţei majoritate” creată prin numărul semnificativ de participanţi în protestele anti-Morsi din 30 iunie 2013. În acelaşi timp, se urmăreşte crearea unei situaţii specifice de instabilitate internă şi confruntări stradale, având ca obiectiv negarea funcţionalităţii şi viabilităţii soluţiei propuse de armată prin crearea guvernului interimar. Este posibil ca atacurile sistematice ce au avut loc aproape zilnic în Peninsula Sinai, în apropiere de graniţa cu Fâşia Gaza şi Israel, să releve un tip de avertisment pentru o posibilă direcţie pe care grupările islamiste ar putea-o adopta în contextul eliminării din arena politică: radicalizarea protestelor.

Prin apelul la violenţă, grupările islamiste pot urmări deturnarea procesului de tranziţie ce rămâne dependent de stabilitatea internă. Însă, şansele ca această  strategie să fie adoptată de Frăţia Musulmană sunt reduse, întrucât este contrară identităţii mişcării - cu atât mai mult cu cât organizaţia a renunţat, oficial, la practicile violente în anii 1970. În plus, Frăţia Musulmană a folosit mult timp retorica înfierării actelor teroriste. A fost generată, astfel, o imagine care contrastează cu agenda grupărilor extremiste - Frăţia Musulmană putând fi prezentată drept alternativa islamistă moderată. În acest caz, grupul nu comite acte de violenţă specifice - dar foloseşte atacurile din partea altor grupări într-un mod favorabil atingerii propriilor obiective politice. 

Pe termen scurt direcţia radicalizării are efect negativ asupra Frăţiei Musulmane întrucât oferă justificare arestărilor arbitrare şi uzului de forţă excesiv de către armată. Pe termen lung, Frăţia Musulmană riscă să-şi piardă credibilitatea ca actor politic raţional.

Prezentarea protestelor din 30 iunie 2013 ca pe un eveniment separat de acţiunile armatei - nicidecum un factor determinant în decizia înlăturării lui Morsi - poate avea ca efect o imagine în care autorităţile politice legislative şi executive sunt deposedate de legitimitatea obţinută prin procesul electoral de către o entitate militară, cu capacităţi combatante. Discursul reprezentanţilor Frăţiei Musulmane, concentrat pe încălcarea drepturilor democratice şi violenţa forţelor de securitate, are ca rezultat final îndepărtarea justificării ineficientei guvernării, lipsei de viziune politică şi degradării economice din timpul mandatului preşedintelui Morsi. Concomitent, asigură suportul şi coeziunea aderenţilor Frăţiei Musulmane împotriva a ceea ce este descris în termeni indirecţi ca un act împotriva grupărilor politice islamiste. Luând în considerare rolul important al armatei în cadrul crizelor politice şi rapiditatea cu care fostele instituţii au fost înlocuite prin organe interimare, şansele ca Frăţia Musulmană să poată reveni la forma iniţială de guvernare par limitate. Mesajul refuzului revenirii la ordinea politică anterioară a fost reiterat de generalul Abdul Fatah al Sisi, comandantul Forţelor Armate, într-un discurs public. În acest context, apare întrebarea: care este logica perpetuării manifestaţiilor, de către Frăţia Musulmană, în condiţiile în care obiectivul final nu ar putea fi atins? Nu este clar dacă Frăţia Musulmană are convingerea că va reuşi să restaureze ordinea politică iniţială sau dacă foloseşte aceste proteste ca pe un instrument de presiune împotriva armatei, prin intermediul căruia scontează să obţină, ulterior, concesii politice. 
PERICOLUL RECRUDESCENŢEI EXTREMEI DREAPTA ÎN 
EUROPA

Condamnări şi campanii acuzatoare „coincidente”
În ziua în care italianul Silvio Berlusconi era condamnat pentru fraudă fiscală, spaniolul Mariano Rajoy dădea explicaţii în faţa Parlamentului în legătură cu suspiciunile privind prime ilegale. Cu mai puţin de un an înaintea alegerilor europene, astfel de situaţii alimentează neîncrederea opiniei publice în politicieni.

În Italia, Curtea de Casaţie a confirmat definitiv pedeapsa de patru ani de închisoare, pentru fraudă fiscală, în cazul lui Silvio Berlusconi. În baza unei amnistii votate în 2006, pedeapsa lui Il Cavaliere - care a fost de trei ori prim ministru - a fost redusă la un an - şi, dată fiind vârsta sa, va fi scutit de detenţie. Dar faptele care îi sunt reproşate sunt publice - un sistem de facturi false prin intermediul unor companii paravan offshore în cumpărarea de drepturi de televiziune pentru imperiul său media, Mediaset.

În Spania, unde monarhia a fost subminată de scandaluri, premierul a trebuit să facă, în faţa deputaţilor, mărturisiri umilitoare. Mariano Rajoy a negat acuzaţiile fostului trezorier al partidului său, Luis Bárcenas - închis de la sfârşitul lunii iunie pentru fraudă fiscală - privind presupusa finanţare ilegală a Partidului Popular. Mariano Rajoy. care a admis comiterea unei singure greşeli - anume, de a fi avut încredere în Luis Bárcenas - ar fi încercat să "stopeze erodarea imaginii Spaniei"
. Opoziţia socialistă a cerut demisia premierului. 
Franţa nu oferă o imagine mai bună cu o serie de cazuri care, în stiluri diferite şi pe diverse paliere, afectează atât dreapta cât şi stânga politice. Un ministru francez, Jérôme Cahuzac, a minţit timp de câteva luni atât în faţa preşedintele François Hollande cât şi a opiniei publice cu privire la existenţa unui cont bancar în Elveţia. Mărturisirea sa, venită după demisie, a provocat un adevărat cutremur politic.

Consiliul Constituţional a blocat conturile de campanie fostului preşedinte  Nicolas Sarkozy, întrucât acesta nu a respectat regulile  pe care, în calitatea sa oficială, ar fi trebuit să le protejeze. Aceste fapte au sporit neîncrederea opiniei publice şi, potrivit sondajelor, cresc şansele extremiştilor din Frontul Naţional.

Într-o Europă în criză, în care pesimismul câştigă teren zi de zi, Italia, Spania şi Franţa oferă imagini copleşitor negative pentru aceste democraţii. Un sondaj Ipsos realizat pentru Publicis a relevat, în luna mai, rezultate îngrijorătoare. La întrebarea „cine oferă soluţii constructive pentru criză”, doar 21% dintre intervievaţi au menţionat guvernul în Franţa, 19% în Spania şi 15% în Italia. Concluzia evidentă este că dacă acest tip de climat politic va persista, există motive temeinice pentru a se anticipa că, la alegerle europene din  2014, vor câştiga teren extremiştii.
Cantină populară neonazistă „numai pentru greci”


Într-o încercare de a împiedica desfăşurarea unei cantine populare “numai pentru greci”, organizată de partidul neonazist Zori Aurii, guvernul şi poliţia greacă au interzis, pe 24 iulie, orice adunare în centrul Atenei timp de 24 de ore. Această măsură “antidemocratică”
- iniţiată în ziua celei de-a 39-a aniversări a restaurării democraţiei în Grecia. - a fost catalogată drept un “ou” produs de comportamentul extremist al “şarpelui” Zori Aurii.

Distribuirea produselor alimentare a avut, totuşi, loc, pe fundalul acordurilor imnului oficial al naziștilor, Horst Wessel Lied, a precizat Eleftherotypia. Publicaţia a semnalat, de asemenea, absenţa partidului neonazist la votul desfăşurat în Parlament în aceeaşi zi, vizând cooperarea cu serviciul internaţional de cercetare, un centru de documentare, informare şi cercetare asupra nazismului şi a victimelor acestuia.
Extremist norvegian, arestat în Franţa


Norvegianul Kristian Vikernes a fost arestat în centrul Franţei, la mijlocul lunii iulie, de către Direcţia Centrală de Informaţii Interne (DCRI), care îl suspecta de intenţia comiterii unui act terorist. Kristian Vikernes este o figură centrală a mediului black metal în Norvegia, inde a fost condamnat la 21 ani de închisoare pentru uciderea unui muzician în anii 1990. După eliberarea sa anticipată, Vikernes s-a stabilit în Franţa.

“DCRI nu are cunoştinţă de o ţintă teroristă precisă”
. Dar, la domiciliul lui au fost găsite cinci arme de foc. În plus, unul dintre textele pe care le-a postat  pe blog-ul său, Kristian Vikernes aminteşte de Anders Breivik, autorul masacrului de la Utøya din la 22 iulie 2011.

În opinia lui Øyvind Strømmen - specialist în extrema dreapta - intervievat de Aftenposten, Kristian Vikernes şi Anders Breivik  nu împărtăşesc aceeaşi ideologie: Este vorba despre un naţionalism radical combinat cu o ură faţă de evrei. Kristian Vikernes este reprezentantul unei alte tipologii ideologice faţă de cea din care s-a inspirat Breivik. 

Organizaţia paramilitară Garda maghiară funcţionează ca asociaţie culturală


Partidul radical naţionalist maghiar Jobbik a pierdut recursul depus la Curtea Europeană a Drepturilor Omului de la Strasbourg, prin care contesta.dizolvarea Gărzii maghiare - o organizaţie paramilitară formată din iniţiativa aceleeaşi formaţiuni politice. Decizia fusese luată în anul 2009 de către autorităţile maghiare, precizează Nepszava. CEDO a decis că interdicţia nu a reprezentat o încălcare a libertăţii de întrunire şi de asociere.

Garda maghiară - având câteva mii de membri - a fost fondată în 2007 de către Jobbik. Organizaţia paramilitară a fost acuzată de stârnirea tensiunilor între maghiari şi persoane de etme rromă. În plus, profitând de criza economică şi de rata ridicată a şomajului, a desfăşurat o asiduă activitate de recrutare a tinerilor maghiari. 
În pofida dizolvării sale formale, Garda maghiară a continuat să funcţioneze. Adaptându-se periculos deciziei oficiale, şi-a schimbat doar „masca”, transformându-se în asociaţie culturală.
Jobbik şi Garda Maghiară îi acuză pe rromi de a fi responsabili pentru declinul standardului de viaţă al maghiarilor în perioada crizei economice. Sociologul maghiar Zoltán Pogatsa a sintetizat programul Jobbik anti-rromi: "Ei le spun oamenilor: noi suferim din cauza crizei şi alţii profită de asistenţa socială acordată de stat. Banii ar putea fi cheltuiţi într-un mod mai util."

În Ungaria, rromii reprezintă aproximativ 10% din populaţie. Conform estimărilor oficiale, dată fiind natalitatea crescută în cadrul acestei etnii, rromii ar putea ajunge să reprezinte 20% din populaţia ţării până în 2050. Partidul Jobbik exploatează aceste cifre şi abordează deschis posibilitatea de a "deplasa" romii.

Procurorii din estul Poloniei nu consideră zvastiva simbol nazist


A picta svastici pe clădiri nu înseamnă a răspândi fascismul - este doar un simbol al norocului, potrivit procurorilor din Białystok, estul Poloniei. Aceştia au refuzat să lanseze o investigaţie în legătură cu zvasticile trasate îm locuri publice, în pofida numeroaselor plângeri depuse. Mai mult, au susţinut că svastica “este simbolul norocului şi al prosperităţii”
.
Procurorul general Andrzej Seremet a anulat decizia “scandaloasă” a echipei din Białystok - oraş cunoscut pentru o serie de incidente neofasciste şi rasiste. Potrivit Codului Penal polonez, cei responsabili de propagandă fascistă sau în favoarea altor sisteme totalitare sunt pasibili de amenzi, restricţie a libertăţii sau până la doi ani de închisoare.
În Polonia s-au înregistrat, recent, manifestări explicit extremiste, antisemite. În 22 iunie, la Wrocław, prelegerea faimosului sociolog polonez Zygmunt Bauman - evreu ca origine -.a fost întreruptă de exponenţi ai extremei dreapta. Membrii Renaşterii Naţionale Poloneze au scandat sloganuri vulgare. 

Extremiştii au mai întrerupt prelegeri ţinute de Adam Michnik - redactor şef al ziarului de centru-stânga Gazeta Wyborcza - şi de Magdalena Sroda, profesor de etică, pe care i-au acuzat de lipsă de patriotism.
Manifestări rasiste în Italia, la nivel înalt


„Italia este înăbuşită de voci rasiste"
 a afirmat, cu regret, Cécile Kyenge. Ministrul italian al Integrării, prima femeie de culoare care ocupă o astfel de poziţie în Italia, revine într-un interviu acordat cotidianului belgian La Libre Belgique asupra atacurilor rasiste a căror ţintă a fost încă de la numirea sa. 
În 27 iulie, anul acesta, spre ea au fost aruncate banane. În 13 iulie, Roberto Calderoli - unul dintre vice-preşedinţii Senatului, membru al Ligii Nordului - o  comparase cu un "urangutan".

Aceste atacuri sunt "un fapt cultural şi trebuie să facem totul pentru ca schimbarea culturală să se poată pune în mişcare în Italia" a apreciat Cécile Kyenge. Născută în Congo şi sosită în Italia la vârsta de 19 ani, ea cpnsideră că "schimbarea este deja pe drum".

Italienii nu sunt mai rasişti ca alţii - este convinsă Cécile Kyenge. "Italia, în acest moment, este doar înăbuşită de anumite voci care urlă, din nefericire, mai puternic decât altele". Pentru Cécile Kyenge, "Italia nu are nevoie să mai copieze vreun alt model de integrare. Este o ţară care a cunoscut de-a lungul istoriei sale suferinţa emigraţiei şi, astăzi, experienţa sa în materie de imigraţie nu este comparabilă cu cea a Franţei sau a vreunei alte ţări"
.

Într-o pertinentă analiză a situaţiilor intolerabile prin care a fost pusă în situaţia să treacă Cécile Kyenge, Il Corriere della Sera  apreciază că riscul unei derive de intoleranţă este alimentat de laxism, de forţele de poliţie insuficiente, dar şi de legi inadecvate. La rândul lor, insultele contribuie la această derivă - mai ales când sunt rostite de personalităţi publice, care le folosesc cu bună ştiinţă pentru a obţine, pe de o parte, „aplauze uşoare” şi, pe de altă parte „indignare - un cocktail care este o garanţie pentru apariţia de articole în ziare şi (…) notorietate” în cazul unor indivizi care doresc cu ardoare să se afle în centrul comentariilor publice.

„Aceste insulte rasiste sunt un venin împroşcat cu o lipsă de discernământ periculoasă, care se răspândeşte rapid printre cei care sunt mai slabi din punct de vedere social şi cultural: dacă un tip aşa de sus-pus – gândesc ei – poate vorbi de "urangutan", de ce nu ne-am permite la rândul nostru să ne deschidem băierile gurii spunând "macac, gorilă, întoarce-te în jungla ta şi mănâncă-ţi bananele?". Este exact ceea ce s-a întâmplat.”
 
VARIA
CRIZA ELITELOR INTELECTUALE ŞI LIBERTATEA DE GÂNDIRE


În ultimii ani a apărut o puternică atitudine anti-elite intelectuale, prea bine structurată pentru a putea fi considerată „o întâmplare”. Acţiile şi reacţiile în acest sens au generat o regretzabilă criză a elitelor intelectuale - cu efecte prverse, dintre care cel mai îngrijorător este precaritatea libertăţii de gândire. Cotidianul De Morgen publică o analiză - semnal de alarmă - sub titlul „Unde este libertatea de gândire?”. Din text se desprinde ideea că UE nu ar trebui percepută doar ca un proiect politic - dar şi ca un spaţiu destinat, prin excelenţă, libertăţii de gândire. Acest lucru este, în momentul actual, un deziderat. Reproducerea analizei filozofului Alicja Gescinska scuteşte de orice comentariu. 


Aşa cum Europa nu este doar o entitate geografică, UE este mai mult decât un corp politic (...) întâi de toate (...) un proiect moral. (...) O societate deschisă în Europa (...) implică nevoia de a sprijini valori specifice, precum libertatea, toleranţa şi responsabiliatea individuală şi interpersonală. Acestea sunt valori morale care trebuie să fie ancorate politic şi instituţional. Altfel, aceste valori se năruiesc. Deseori privim valorile de care ne bucurăm de parcă ar fi garantate. Doar când riscăm să le pierdem ne dăm seama că nu e chiar aşa. Acum câteva săptămâni, sociologul cu renume internaţional Zygmunt Bauman a fost ameninţat de 100 de skinhead polonezi în timpul unei prelegeri de la Universitatea din Wrocław. Acest incident turbulent (...) a amintit de nevoia de libertate intelectuală şi de rolul intelectualilor în societate.

Intelectualii contrabalansează extremismul politic
Conceptul de intelectualism are conotaţii negative. Evocă imaginea unui om cu părul alb într-un turn de fildeş, care crede că are o viziune mai bună asupra societăţii decât membrii săi. Intelectualii sunt, totuşi, indispensabili pentru o societate sănătoasă. Istoria ne-a învăţat că prima ţintă a regimurilor totalitare - de stânga şi de dreapta - este mintea întrebătoare a gânditorilor critici.

Dezbaterea intelectuală poate reprezenta o contragreutate majoră faţă de extremismul politic şi retorica populistă. Nu este o coincidenţă că atacurile cele mai grave asupra spaţiului intelectual vin de la surse populiste şi extremiste. Asta se poate vedea în Ungaria lui Viktor Orbán, unde libertatea presei şi opoziţia sunt frânate, unde intelectualii sunt puşi în umbră şi unde antisemitismul, intoleranţa şi lipsa de libertate sunt în creştere. Atacul de la Wrocław asupra libertăţii intelectuale a venit de asemenea dintr-un colţ nu prea democratic. Grămada de huligani a fost îndepărtată din universitate de poliţia bine înarmată şi de membri ai unităţii poloneze anti-terorism. Libertatea intelectuală a fost salvată, ai putea crede. Dar dacă libertatea de gândire şi de expresie devine problema serviciilor noastre antitero, nu înseamnă că se întâmplă ceva rău în Europa? Libertatea de gândire într-o cămaşă de forţă este dificilă.

Ideile sunt o marfă

Libertatea intelectuală este poate mai puţin evidentă acasă decât ne imaginăm. Sunt multe căi pentru a reduce libertatea; nu trebuie neapărat să implice forţa explicită. Manipularea, presiunea implicită, conformismul şi chiar cultivarea a ceva atât de vag precum zeitgeist (spiritul timpului) sunt căi eficiente pentru a-i pune pe oameni să gândească la fel.În zilele noastre, mai mulţi factori constrâng spaţiul intelectual. 
Presiunea asupra mediului academic pentru a publica și constrângerea cifrelor de vânzări direcţionează conţinutul şi forma de gândire. Ideile sunt o marfă - nu sunt plătite cele care nu vând. Presiunea economică este o forţă motrice în spatele radicalismului în creştere şi a simplificării excesive. Adevărul situat la mijloc va fi, curând, strivit de expansiunea opiniilor extreme. Nuanţele se remarcă rareori.
Autoexaminare critică
Efectul populismului asupra dezbaterii politice şi sociale: rigiditatea şi agresiunea în creştere în argumentaţie, care stau nu numai în calea dialogului ci şi a autoexaminării critice. Fără dialog şi autoexaminare critică, spaţiul intelectual este foarte restrâns. Adevăratul filosof pune întrebări despre orice şi, înainte de orice, se chestionează pe sine. Propria relativizare este indispensabilă pentru o minte deschisă. Libertatea de gândire există doar când poţi pune sub semnul întrebării propriile opinii. Chiar dacă această autochestionare şi autorelativizare te pot face să te simţi ca un şarlatan, după cum a remarcat cândva filosoful polonez Leszek Kolakowski. 
Kolakowski era modelul unui spirit liber (...) antiteza filosofului care stă tot timpul cu pumnul ridicat, clamându-şi adevărul. Şi-a subliniat propria ignoranţă în egală măsură cu ignoranţa celorlalţi. Procedând astfel, a făcut mai multă dreptate adevărului decât autoproclamatele minţi critice - mai ales cu ceilalţi, nu cu sine.
Europa are nevoie de succesorii lui Kolakowski
Pe 10 iulie, la Varşovia, avea loc o dezbatere despre valorile europene şi cum să fie interpretate politic. Dezbaterea a fost organizată de Comisia Europeană pornind de la faptul că interacţiunea între intelectuali şi politicieni poate duce la o politică mai bună. Totuşi, mai mulţi membri ai delegaţiei poloneze au profitat de ocazie pentru a-i face morală preşedintelui Comisiei (...) şi a-l învinui pentru sărăcirea culturală a Europei. Tonul lor arogant era simptomatic pentru teoria pe care o apăram, şi anume că intelectualii sunt prea des vinovaţi de afirmaţii rigide şi arogante. Procedând astfel ei înşişi obstrucţionează dezbaterea deschisă de care au nevoie pentru a funcţiona. (...) 

György Konrád, scriitorul maghiar care, precum Kolakowski, este întruchiparea gândirii libere şi la fel de subtil precum este de modest (...) şi-a rostogolit privirea când dezbaterea a devenit acuzatoare şi (...) a spus că începea să-l doară capul. Europa ar beneficia dacă ar avea mai mulţi succesori ai lui Kolakowski şi Konrád. 
Hegel - cheia pentru descifrarea esenţei ascunse a crizei euro

Pe de altă parte - publicaţia Trouw din Amsterdam face o legătură explicită între importanţa elitelor intelectuale şi problemele economice şi sociale. Orice politician ar trebui să citească “Fenomenologia spiritului” a lui Hegel – se afirmă în cotidian - scrisă în urmă cu două secole pentru a înţelege criza din zona euro. Hegel scrie că prosperitatea nu este răspunsul pentru orice, iar cetăţenii aşteaptă, într-o democraţie, şi recunoaşterea meritelor. 

Accentul pe euro, o eroare de raţionament
În urma lecturii “Fenomenologiei spiritului” a lui Hegel se relevă că accentul pus pe bani este rezultatul unei erori de raţionament. Revenind în prezent: oare, susţinerea pentru UE va fi fiind cu atât mai fermă cu cât situaţia economică este mai bună? Pentru a înţelege criza din zona euro ar trebui analizată lupta pentru recunoaşterea meritelor. Relaţia dintre două persoane, “dialectica stăpân-sclav”, îi aparţine lui Hegel aşa cum “Übermensch” îi aparţine lui Friedrich Nietzsche, iar banalitatea răului, lui Hannah Arendt. Sclavul nu îi va oferi niciodată stăpânului recunoaşterea meritelor pentru care luptă. 
O recunoaştere veritabilă a meritelor nu poate fi impusă. Pe termen lung, relaţia ierarhică stăpân-sclav nu e viabilă. În opinia lui Hegel, stăpânul şi sclavul au creat premisele pentru o societate în care cetăţenii au drepturi egale: democraţia. După aproape 200 de ani, Francis Fukuyama a analizat acest punct de vedere. Legat de sfârşitul istoriei, a argumentat că democraţia este forma de guvernare care garantează nevoia de recunoaştere. Alegerile nu sunt doar o modalitate de reglementare a transferului de putere. Posibilitatea cetăţenilor de a avea un cuvânt de spus este la fel de importantă. 

Diminuarea importanţei participării politice
Politicienii care reduc alegătorii la „homo economicus” nu înţeleg mult din esenţa societăţii. Un sondaj realizat în Olanda de institutul Maurice de Hond relavă că 64% dintre cei intervievaţi doresc un referendum pe tema apartenenţei la UE. Este improbabil că această lipsă de încredere va dispărea prin crearea unor noi locuri de muncă şi prin creştere economică. 

Revenind la Hegel, cetăţenii ar putea accepta să renunţe la un anumit grad de prosperitate dacă acest lucru presupune că îşi pot controla existenţa. Democraţia este acceptată dacă generează rezultatele electorale corecte. Pentru politicieni, Fenomenologia spiritului ar trebui să fie semnalul trezirii.
INFLUENŢA ŞI INDEPENDENŢA PRESEI, ÎN PERICOL


Jurnalismul american a primit o serioasă lovitură odată cu achiziţionarea prestigiosului Washington Post de câtre fondatorul Amazon, Jeff Bezos. Amterior, John Henry, proprietarul echipei de baseball Boston Red Sox şi al clubului britanic de fotbal FC Liverpool, a cumpărat de la compania New York Times Company, cu suma de 70 de milioane de dolari, cotidianul Boston Globe.


În urmă cu două decenii, New York Times Company achiziţionase titlul pentru 1,1 miliarde de dolari - aceasta fiind o informaţie secundată căci probuşirea preţului unei publicaţii care deţine 21 de premii Pulitzer este ilustrarea involuţiei pieţei ziarelor.

Într-o scrisoare adresată lui Bezos, Gene Weingarten, de la Washington Post - de două ori laureat al premiului Pulitzer - observă că suma de 250 de milioane plătite pentru cumpărarea ziarului care, în urmă cu decenii, reuşea să îl doboare pe preşedintele Richard Nixon, reprezintă un procentaj valoarea întregul imperiu deţinut de fondatorul Amazon. Să fie această ancorare de marile averi singura soluţie de salvare a unei prese de calitate, incapabilă să inventeze formula prin care se rentabilizează produsele elegante şi intelectuale? 

Robert Picard, profesor la Institutul Reuters pentru Studii ale Jurnalismului din cadrul Universităţii Oxford, apreciază noile mutări din lumea patronatului media drept pozitive. "Investitorii dispun de fonduri şi aduc şi o nouă perspectivă economică"
. Chiar şi cea mai importantă publicaţie din Statele Unite, New York Times, nu mai este o afacere de la care se aşteaptă un mare profit. Ziarul este deţinut, în prezent, de cel mai bogat om din lume - mexicanul Carlos Slim care, ca şi Bezos sau Henry, sunt nou veniţi în lumea presei. Modelele nu seamănă între ele. Astfel, dacă New York Times şi-a păstrat linia tradiţională, este greu de anticipat ce direcţie vor urma recent achiziţionatele publicaţii din Washington şi Boston. 
CYBER- TERORISMUL, PUTERNIC RISC DE SECURITATE
La sfârşitul  anilor  1970, World Wide Web - cunoscut sub denumirea de internet - lua naştere prin unirea reţelelor net comerciale alături de programele ARPANET şi Bulletin Board  Systems (BBS). importanţa pe care aveau să o dobândească în cadrul societăţii devenise previzibilă încă din 1972, când Roy Tomlinson a permis pentru prima dată, prin introducerea  semnului @, transmiterea e-mailurilor de la o persoană la alta independent de PC-ul folosit, ca urmare a separării acestuia de numele utilizatorului.

 
Viteza prin care este transmisă informaţia a făcut ca internetul să revoluţioneze modul de comunicare între oameni, marcând era unei societăţi supraindustrializate. Statele au devenit dependente de cyber-space în privinţa unor acţiuni vitale pentru buna lor funcţionare, în domeniile bancar, comercial, transporturi - lista poate continua. Fracturile în buna funcţionare acestor domenii  ar cauza disfuncţii de sistem la nivelul societăţii cu potenţial de a genera şi prolifera riscuri şi ameninţări privind securitatea naţională. 

Impactul social al Internetului este cel mai bine oglindit în evenimente precum cele petrecute în iunie 2009 în Iran sau Primăvara Arabă. Pe de altă parte, însă, legat de impactul social, Internetul are un rol semnificativ şi în cazul grupărilor teroriste, devenind o sursă de propagandă,  de recrutare dar şi de legitimare a acţiunilor prin uşurinţa cu care sunt făcute publice ideologiile, mesajele şi acţiunile. În acest sens, cel mai bun exemplu este oferit de  Al-Qaida grupare ce luptă împotriva influenţelor Occidentului şi a modernităţii - dar care, paradoxal, se foloseşte de produsele acestora. Gruparea dispunea de aproximativ 6000 site-uri web pe care încărca materiale video, unele difuzate direct prin intermediul Al-Jazeera, sub marca As-Sahab Video Production.

Internetul, teren propice pentru terorism cibernetic - dar şi pentru protecţia informaţiilor

Începând cu anii 1990, analiştii şi-au pus întrebarea dacă Internetul mai poate fi privit ca o zonă sigură ca urmare a celor două tipuri de acţiuni pe care deja le formase: acţiuni de tip ofensiv - criminalitatea informatică, spionajul electronic, războiul cybernetic sau terorismul cybernetic şi acţiuni de tip defensiv -  precum cele de protecţie a propriilor informaţii. Situaţia poate fi evidenţiată prin evenimente cu puternic impact asupra securităţii internaţionale. Astfel, în perioada 1996-1998, s-a desfăşurat operaţiunea Moonlight Maze - în urma căreia reţele ale Pentagonului, NASA sau altor agenţii au fost penetrate. Un an mai târziu, în 1999 hackerii sârbi au realizat un atac DDOS împotriva NATO. Printr-o astfel de acţiune se înţelege  transmiterea simultană a unei cantităţi mari de informaţii de pe diferite PC-uri în scopul blocării site-ului respectiv. În 2007, împotriva Estoniei a fost iniţiat un atac cybernetic ca urmare a unui diferend diplomatic - în timp ce, în 2008, instituţiile georgiene care se ocupau de publicarea informaţiilor referitoare la conflictul cu Rusia au fost blocate. După 11 septembrie 2001, hackeri din Orientul Mijlociu au încercat să distrugă sistemele de siguranţă ale centralelor energetice şi nucleare din SUA. În perioada 1999-2001, ca urmare a conflictului dintre India şi Pakistan, 450 de site-uri indiene au fost atacate - cel mai semnificativ fiind al Centrului de Cercetări Atomice, din s-au sustras  5MB de date.

Ghost Net este denumirea dată unei operaţiuni de atac informaţional coordonată din interiorul frontierelor chineze - de pe insula Hainan, unde armata deţine un departament tehnic de operare. Atacul a penetrat sistemele informaţionale ale multor bănci, ambasade şi ministere de Externe. Conficker - cunoscut şi ca Downadup sau KIDO - e unul dintre cei mai puternici viruşi răspândiţi în spaţiul cyber, detectat pentru prima oară în 2008. Autorii sunt necunoscuţi. Printre cele mai vizibile pagube se numără atacarea sistemului Microsoft Windows - spargerea reţelei informatice a Marinei franceze şi anularea mai multor misiuni aeriene, atacul asupra unor sute de computere ale armatei germane sau infectarea a 800 de computere ale Ministerului britanic al Apărării .

Criminalitatea informatică

  
Criminalitatea informatică presupune propagarea unor materiale interzise, promovarea unor materiale fără drept de autor, furtul unor baze de date, sustragerea informaţiilor cu caracter personal sau obţinerea ilegală a unor beneficii materiale. Fenomenul este foarte greu de combatut cu atât mai mult cu cât nu se dezvoltă conform unui tipar stabilit. În plus, este clar că autorii au un coeficient de inteligenţă ridicat, se caracterizează printr-o perfectă discreţie şi dispun de cea mai modernă şi avansată tehnologie IT, ceea ce face ca majoritatea pagubelor produse să fie descoperite post factum. 
Între cele patru forme de agresiune dezvoltate în cyber-spaţiu pot exista confluenţe - exemplul cel mai elocvent fiind hacktivistii, care fură secrete militare pentru a le face publice. Uneori, le vând guvernelor sau altor entităţi interesate. 
Hackingul reprezintă, în majoritatea cazurilor, încercarea de a identifica  vulnerabilităţile program sau sistem cu scopul imbunătăţirii securităţii acestuia. Unii dintre cei care deţin astfel de abilităţi ajung să lucreze în scopuri nemorale, producând pagube. În literatura de specialitate sunt numiţi “hackeri black hat” sau “crackeri” - spre deosebire de ceilalţi, numiţi “hackeri white hat”.
Spionajul electronic - latură a războiului informaţional

Spionajul electronic este o altă latură a războiului informaţional, având ca principal scop obţinerea informaţiilor de natră a oferi capabilitatea de a acţiona înaintea adversarului şi chiar de a întrerupe ciclul său decizional. Superioritatea informaţională reprezintă singurul mod de a evita surprinderea strategică, exercitarea acesteia în propriul teritoriu fiind obligatorie întrucât oferă condiţia autoguvernării şi a suveranităţii statului.  Legat de informaţie, toţi analiştii sunt de acord că reprezintă principala armă a secolului XXI. Trebuie subliniat că nu informaţia în starea sa brută, iniţială oferă putere - dar forma sa înţeleasă ca urmare a cunoaşterii şi a ştiinţei. Rolul informaţiei produce o nouă formă de exprimare a puterii prin transferul softpower-ului din zona economicului către cea a informaţiilor. Cel care deţine infrastructura informatică şi capacitatea de cunoaştere mai competitive are acces primordial la informaţie. Statul care va domina cyber-spatiul va deţine puterea în sistemul internaţional - paradoxal, va deveni mai vulnerabil în privinţa riscurilor şi ameninţărilor asimetrice.

Cyber-terorism şi cyber-război

Cyber-terorismul este atacul realizat de un individ sau de un grup de indivizi motivaţi politic asupra structurii informative a statului necombatant. Cyber-războiul presupune atacul unui stat asupra infrastructurii critice a statului inamic. Deosebirile între cyber-terorism şi cyber-război nu sunt legate de modul de operare sau de efectele produse - dar, în mare parte, reies doar din intenţia producerii actului. Cyber-teroriştii urmăresc inducerea stării de teamă - în timp ce cyber-războinicii au ca scop obţinerea unui avantaj strategic faţă de  inamic. Un rol important în aceste forme de conflict îl au simplii utilizatori, care folosesc Internetul în scopul satisfacerii nevoilor de bază şi care nu sunt conştienţi de ceea ce se întâmplă. Astfel statutul lor aparent nesemnificativ poate deveni esenţial în cadrul declanşării unui cyber-atac ca urmare a găzduirii unor programe “zombie” în propriile PC-uri, care pot deveni active la comanda unui server coordonator. Un astfel de virus este Logic Bomb, care poate fi instalat de către un progamator, oferindu-i, apoi, acestuia acces la toate datele PC-ului respectiv. 
Un cyber-atac - fie că este planificat de o organizaţie teroristă, fie de un guvern străin - poate avea implicaţii de securitate asupra unui stat prin oprirea sistemelor de electricitate; delapidarea unor conturi bancare; falsificarea documentelor electronice ale spitalelor şi asasinarea unor persoane vizate; spargerea sistemelor informaţionale ale închisorilor şi instituţiilor judecătoreşti - urmărind chiar eliberarea unor persoane condamnate; spargerea sistemului informaţional vamal; blocarea, sustragerea, ştergerea, publicarea datelor clasificate ale unor instituţii de stat; blocarea unor activităţi militare
În acest sens, o atenţie deosebită trebuie acordată infrastructurii critice,  care presupune acele elemente materiale (echipamente, instalaţii, lucrări de artă, capacităţi de transport etc.), organizaţionale (reţele de transport, sisteme energetice, producţie şi distribuţie, produse petroliere şi gaze naturale etc.) şi informaţionale (fluxuri şi reţele de transmisii de date, procedure etc) vitale pentru buna desfăşurare a vieţii sociale şi susţinerea evoluţiilor economice, într-un climat stabil de securitate. Agresiunile pot fi realizate ca urmare a unor fenomene naturale - cutremure, inundaţii, alunecări de teren - sau ca urmare a unor acţiuni umane, accidentale ori intenţionate, cu o formă făţişă sau mascată, factorul risc fiind datorat stabilităţii şi lipsei de flexibilitate ale infrastructurilor critice. 

Ca urmare a extinderii în serviciile financiare, de informare, de socializare, de educaţie, Internetul devine cea mai importantă componentă a infrastructurii critice, ceea ce transformă securizarea IT&C într-o prioritate de bază privind securitatea multor state ale lumii. Legat de gestionarea ameninţărilor cibernetice, acestea tind să treacă din zona militară către cea a serviciilor de informaţii.

SUPRAVEGHERE ŞI DENUNŢĂTORI


„Datorită denunţătorului Edward Snowden, acum ştim că Agenţia Naţională de Securitate din SUA colectează lunar aproximativ 200 de miliarde de date, monitorizând registrele telefonice a peste 200 de milioane de americani şi o mare cantitate de mailuri, căutări şi discuţii online oferite de cele mai mari companii de web din lume, în cadrul unui program numit PRISM” precizează, ferm, The Guardian .

Operaţiunile secrete de monitorizare masivă încalcă dreptul la viaţă privată - acesta a fost obiectul dezbaterilor de când ziarul The Guardian a început să publice informaţiile. Oricât de mult ar respecta legea un cetăţean, riscurile de manipulare a “pseudo-datelor” telefonice sau online şi de evaluare greşită sunt multiple. Situaţia comportă atât aspecte legate de putere cât şi de viaţa privată. Operaţiunile de supraveghere şi colectare de informaţii sunt instrumente de control, atât pe plan intern, cât şi în străinătate. Istoria abuzurilor comise de guvernele din SUA şi Marea Britanie este amplă, atât la capitolul acţiunilor subversive, cât şi la cel al înlăturării guvernelor străine, din Iran până în Chile, sau din punctul de vedere al încălcării drepturilor civile pe plan intern, în timpul Războiului Rece şi începând cu atentatele din 11 septembrie 2001. NSA şi GCHQ, a căror colaborare se află în centrul “relaţiei speciale” dintre SUA şi Marea Britanie, au fost agenţii esenţiale în acest sens de câteva decenii. Rolul global al agenţiilor în operaţiuni de interceptare este piatra de temelie a alianţei “Cinci Ochi”, a statelor anglofone (incluzând Australia, Canada, Noua Zeelandă) care susţine sfera de putere occidentală, dominată de SUA. 

Companiile private oferă asistenţă statului
Companiile private colaborează demult cu serviciile de securitate pentru depistarea activităţilor liderilor sindicali şi finanţând mişcări sindicale sub acoperire în timpul Războiului Rece. S-a schimbat faptul că sistemele de comunicaţii sunt sub controlul companiilor private. Cele ale căror servere sunt vizate de programul de monitorizare PRISM sunt giganţii online din Statele Unite, de la Google şi până la YouTube. Documentele NSA relevă că respectivele companii colaborează la acest program - lucru pe care companiile îl neagă.
 Expansiunea noului sistem de securitate industrială a fost favorizată, în egală măsură, de tehnologie şi de războiul împotriva terorismului. Alături de argumentul depistării tuturor activităţilor ilegale, pentru protejarea “securităţii naţionale”, este invocat şi terorismul pentru a justifica inovaţii antidemocratice. Întrucât nimeni nu vrea să fie victimă a unui atentat terorist, situaţia conferă o anumită doză de credibilitate agenţiilor de spionaj.

Afirmaţii false privind tragerea la răspundere
Aceste agenţii de informaţii din Statele Unite şi Marea Britanie - implicate   inclusiv în manipularea informaţiilor privind presupusele arme de distrugere în masă din Irak - susţin că oferă protecţie. Pe plan intern, GCHQ şi NSA au participat în anii 1980 la acţiuni de spionaj şi la operaţiuni împotriva grevelor minerilor britanici - după ce, în anii 1970, o comisie a Senatului american dezvăluise abuzuri sistematice comise de structuri ale serviciilor de informaţii împotriva activiştilor pentru drepturi civice şi militanţilor antirăzboi. Preşedintele respectivei comisii, senatorul Frank Church, avertiza că dispozitivul operaţional al NSA “riscă, oricând, să fie îndreptat împotriva poporului american”
.

„Afirmaţiile conform cărora agenţiile de informaţii sunt vizate de mecanisme eficiente de verificare, în locul fostelor controale ministeriale, al instanţelor secrete şi comisiilor de verificare, s-au dovedit a fi lipsite de fundament. Serviciile de spionaj din Statele Unite şi cele ale aliaţilor sunt instrumente ale puterii şi dominaţiei, atât pe plan intern, cât şi la nivel global, care au atribuţii mult mai vaste decât cele privind combaterea terorismului. După cum arată scurgerile de informaţii, principalul obiectiv operaţional al NSA în Europa este puterea economică a Germaniei, politicienii germani protestând cu prudenţă. Instituţiile democratice au eşuat în mod spectaculos să tragă la răspundere agenţiile de spionaj şi cele militare din SUA şi din alte ţări occidentale. Astfel, sarcina umplerii acestui vid a fost lăsată unor denunţători - începând cu Cathy Massiter şi Katharine Gun până la Bradley Manning şi Edward Snowden. Depinde de noi să ne asigurăm că atitudinea lor curajoasă nu se va fi risipit.”

Belgia a apelat la SUA pentru a contracara atacurile cibernetice


Uneori, Belgia trebuie să facă apel la “marele frate american” pentru a contracara atacurile cibernetice, reiese din declaraţiile adjunctului şefului de stat major, generalul Eddy Testelmans, preluate de Le Soir.

Cotidianul precizează că, la începutul anului 2013, Serviciul General de Informaţii belgiene, incapabil să facă faţă unui virus, a “recurs la ajutorul serviciilor de informaţii americane”
, Cyber Command, o sucursală a NSA. În trecut, NSA ar fi intervenit deja de trei ori pentru a “împărtăşi informaţii privind o ameninţare teroristă în Belgia”
. Conform publicaţiei Le Soir: „Declaraţiile adjunctului şefului de stat major sunt cel puţin revelatoare în privinţa unui lucru: serviciile de informaţii belgiene nu au fost mereu capabile să se apere singure împotriva atacurilor cibernetice şi a ameninţărilor teroriste.”
Irlanda, bastion pentru multinaţionalele americane 

Dublin a anunţat că doreşte să adopte o un sistem de reglementare de tip “ghișeu unic” pentru întreprinderile transnaţionale. “Este mai bine ca o structură de reglementare specială să se familiarizeze cu operațiunile unei anumite companii, să-i cunoască în detaliu politicile de protecţie a datelor, şi să se asigure că acestea sunt în conformitate cu legea”
 a precizat Billy Hawkes, comisarul irlandez însărciant cu protecţia datelor. 

Irlanda a devenit, astfel, atractivă pentru companiile americane. Atât Facebook cât şi LinkedIn şi-au înregistrat sediul internaţional în Irlanda şi au încheiat acorduri juridice cu utilizatorii din afara Americii de Nord, prin care se stipulează că intră sub girul legislaţiei irlandeze privind protecţia datelor.
EXTINDEREA UNIUNII EUROPENE ŞI LIMITELE EUROPEI

Politica de extindere a Uniunii Europene are un succes incontestabil. Este cel mai palpabil aspect al politicii externe a Bruxelles-ului. Extinderea UE este elementul pe care fiecare actor european îl înțelege - de la membrii Comisiei până la oricare cetăţean cetățean din UE. În mod egal, este și o temă de politică externă ușor de „vândut” din punct de vedere politic: de la 6 state membre UE a crescut la 15, apoi la 25 și, în final, la 28.
Uniunea Europeană „este organizația politică europeană cu cea mai mare creștere a numărului de membrii în ultimii 50 de ani”
 conform lui Péter Balász, fost ministru de externe al Ungariei. În același timp, însă, politica de extindere este cea mai contestată politică publică a UE - atât la nivel statal, în scopuri electorale, cât și la nivel continental. Ostilitatea față de politica de extindere a apărut, în special, pe fondul crizei economice - fenomen devenit notoriu sub denumirea de enlargement fatigue.
Extinderea
Câteva rezultate concrete ale Uniunii Europene - semnale pozitive privind funcționarea proiectului european și politica de extindere:
- Aderarea Croației la UE într-un context politic dominat de enlargement fatigue - aspect care a reprezentat un semnal clar de continuare în viitorul apropiat a politicii de extindere a Comunității Europene în Balcanii de Vest;
- Debutul negocierilor privind acordul de liber schimb transatlantic (TTIP);
- Finalizarea negocierilor asupra bugetului multi-anual al UE 2014-2020;
- Pași majori în realizarea uniunii bancare;
- Aderarea Lituaniei la zona euro de la 1 ianurie 2014;
- Debutul negocierilor de aderare a Serbiei.

Trebuie subliniată importanța simbolică a aderării Croației la UE într-o perioadă dominată de euroscepticism și enlargement fatigue – faptul că ușile au rămas deschise și pentru alte state - ceea ce nu reprezintă o vulnerabilitate. În urma extinderii, Uniunea Europeană a devenit în un club de state, acestea fiind principalii actori ai procesului de integrare europeană conform lui Péter Balász. Statul național rămâne, astfel, principalul punct de referință politic în Europa.
Potrivit expertului CEPS Erwan Fouéré, oprirea procesului de extindere al Uniunii va fragiliza politica externă a Bruxelles-ului și va încuraja naționalismele. Extinderea UE este pusă în discuție și de fragilitatea sistemelor politice ale statelor candidate – a punctat Erwan Fouéré.

Balcanii de Vest
Rusia ar putea oferi statelor din Balcanii de Vest opțiunea de a se integra în Uniunea Eurasiatică - proiectul geopolitic „alternativ” al Kremlinului. Singurul stat din Balacanii de Vest care ar putea fi tentat de acest proiect ar fi Serbia, care întreține relații strânse cu Moscova. 

Abordarea UE față de Balcanii de Vest nu este lipsită de slăbiciuni - în 10 ani un singur stat, Croația, a aderat la Uniunea Europeană, după cum a aubliniat Péter Balász. În prezent, se poartă negocieri cu Muntenegru, care va fi al doilea stat după Croația ce va adera la UE. De asemenea, se înregistrează debutul procesului de aderare al Serbiei. În următoarea decadă, şansele de integrare pentru statele din Balcanii de Vest sunt mai mari decât ale statelor implicate în Parteneriatul Estic. Grecia nu poate juca un rol important în integrarea europeană a acestor state din cauza problemelor sale economice. 
Parteneriatul estic
Un subiect de mare interes îl reprezintă Parteneriatul Estic și perspectivele de integrare europeană a statelor din fostul spațiu sovietic. Rezumând rezumat situația acestui proiect politic european:

 - Rusia percepe Parteneriatul estic ca pe o amenințare directă a ceea ce consideră zona sa de influență, ca pe un proiect agresiv ce subminează interesele rusești. Kremlinul a propus, în replică, proiectul Uniunii Eurasiatice -  alternativă la aspirațiile europene ale statelor din spațiul ex-sovietic;
- Dintre statele implicate în Parteneriatul Estic cea mai bună performanță a avut-o Republica Moldova - practic, „premiantul grupului”, urmând să devină stat asociat la UE în urma summit-ului de la Vilnius, programat pentru luna noiembrie. În cazul Ucrainei situația este complicată din cauza procesului fostului premier Iulia Timoșenko, iar Kievul a semnalat o intenție de distanțare, declarând că nu este interesat de aderare. Armenia și Georgia negociază acorduri de asociere și liber schimb cu UE;
- Fără pespectiva aderării statele implicate în Parteneriatul Estic se vor îndepărta de UE și vor adera la Uniunea Eurasiatică, sub presiunea Rusiei.
În cazul spațiului ex-sovietic, Uniunea Europeană se confruntă cu o provocare aparte după cum a observat și Péter Balász: succesiunea proiectelor de modernizare sovietic și occidental. Acest aspecte creează o serie întreagă de tensiuni la nivel intern și fragilizează sistemele politice ale acestor state.
Turcia
Subiectul extinderii Uniunii Europene și limitelor Europei nu poate fi dezbătut fără a aborda aderarea Turciei la UE. Discuția este complexă: de exemplu dacă se integrează Balcanii de Vest, de ce nu ar putea adera, la un moment dat, Turcia? Timp de jumătate de mileniu, Turcia a jucat un rol politic proponderent în Balcani - aspect care nu poate fi ignorat. În plus, a jucat, în mod constant, un rol important în politica europeană - de la cel de amenințare pentru Centrul Europei  până la cel al problemei spinoase de negociat în cadrul Concertului European – Chestiunea Orientală.

Argumentele de ordin cultural, civilizațional pe care le utilizează  majoritatea oponenților aderării Turciei la Uniunea Europeană trebuie să lase loc unui pragmatism geostrategic bine calibrat. Este impropriu ca UE  să practice un exclusivism cultural, civilizațional în raport cu Turcia, având în vedere oportunitățile politice oferite de această ţară – performanța economică, legăturile istoric-culturale și poziția sa strategică. Epoca în care Turcia nu era considerată parte a concertului puterilor europene din cauza particularităților sale culturale și religioase este revolută. Din perspectivă pragmatică, nu Islamul trebuie să fie problema fundamentală a aderării Turciei - dar schimbarea balanței de putere în procesul decizional din interioriul Uniunii Europene după aderarea acestei ţări.
În prezent, integrarea Turciei este dificilă în pofida demarării negocierilor de aderare. Ankara are - sau consideră că are - mai multe opțiuni strategice: spre Orientul Mijlociu și Levant sau spre Asia Centrală. Poziția UE în setul de opțiuni strategice al Turcie s-a diminuat prin aderarea părții grecești a Ciprului. Această evoluție a tensionat relațiile cu Ankara. Pe de altă parte, nu trebuie ignorate evoluțiile politice recente din Turcia. Principala problemă constă în faptul că euroscepticismul Turciei s-a amplificat. 

O Turcie ostilă Uniunii Europene și proiectelor sale ar fi un vecin problematic. Uniunea Europeană nu-și poate permite să ignore un stat cu o populație de peste 75 de milioane de locuitori, în continuă creștere, cu o economie dinamică, cu o forță armată considerabilă, cu deschideri geostrategice spre Orientul Mijlociu, Levant, Mediterana, Marea Neagră, Caucaz și Asia Centrală.
FLASH. OPINII DE PRESĂ

Tensiuni între Washington şi  Moscova
Refuzul preşedintelui american Obama de a discuta cu preşedintele rus, Vladimir Putin, între patru ochi, la summitul G-20, pare, în optica unor segmente ale presei, a prevesti un altfel de război rece. În acest sens, opiniile, însă, sunt împărţite. În viziunea Taz, nu poate fi vorba cu adevărat despre un război rece întrucât „între Rusia şi SUA există prea multe interdependenţe”. Publicaţia subliniază faptul că „Obama s-a simţit puternic bruscat” de faptul că Kremlinul i-a acordat azil consultantului NSA, motiv pentru care preşedintele SUA este obligat de situaţie să demonstreze fermitate, pentru a nu-şi pune în joc credibilitatea, cu atât mai mult cu cât „prin urmărirea înverşunată a lui Snowden, ca şi prin datele pe care acesta le-a dat la iveală, tocmai credibilitatea şefului Casei Albe este zdruncinată”
. 
Refuzul lui Obama de a sta de vorbă cu Putin la summitul G-20 de la Sankt Petersburg este „de-a dreptul meschin” consideră Westfälische Nachrichten. Este chiar şi „lipsit de instinct politic”, după cum apreciază Nürnberger Nachrichten, care întrevede în reacţia lui Obama faţă de cazul  Snowden simptomele unei adevărate „manii” - doar astfel explicându-se faptul că ministrul amerian al Justiţiei a semnat, cu avizul Casei Albe, o scrisoare prin care aproape „imploră Moscova să-l expulzeze pe Snowden”. Dar „ce ar fi făcut administraţia americană dacă un whistleblower rus ar fi cerut Washingotnului să-i acorde azil?” se întreabă retoric Mitteldeutsche Zeitung - afirmând,  pe de altă parte, că „ar fi existat o soluţie mai civilizată pentru a-l  readuce pe Snowden acasă, anume, un deal, o pedeapsă uşoară”. Dar „cine torturează, condamnă pentru spionaj sau îl ameninţă pe un whistleblower precum soldatul american Bradley Manning, cu peste 100 de ani de închisoare, nu poate decât să-l arunce pe Snowden în braţele lui Putin”
 Întrucât Vladimir Putin este „egolatru”, spre deosebire de predecesorul său, Boris Elţîn, „nu vrea să recunoască Americii statutul de unică superputere mondială” precizează Augsburger Allgemeine.
Din refuzul lui Barack Obama de a dialoga între patru ochi cu Vladimir Putin, ziarul rus Kommersant concluzionează că „preşedintele american a renunţat la câteva priorităţi ale celui de-al doilea său mandat” printre care o „reducere a înarmării şi la rediscutarea cu Kremlinul a sistemului defensiv antirachetă”. După „refuzul ofensator al lui Obama de a sta de vorbă cu Putin, Rusia va fi şi mai puţin dispusă să facă compromisuri. În relaţiile bilaterale se va instala o perioadă de îngheţ”
.
În optica ziarului Magyar Nemzet, această glaciaţiune nu va putea dura prea mult, întrucât cele două părţi au importante intercondiţionări reciproce. Lui Barack Obama cotidianul maghiar îi recomandă „să fie înţelept şi să nu sacrifice pe altarul dosarului Snowden, un întreg sistem de relaţii, importante şi pentru echilibrul mondial”
. Dar, aidoma unei „otrăvi cu efect întîrziat, scandalul NSA intoxică al doilea mandat al lui Obama” apreciază La Charente Libre.
Cotidianul francez Libération sugerează că alertele la terorism, concretizate prin lansarea unei informaţii potrivit căreia extremiştii islamişti ar fi pus la cale atacarea unor instituţii şi reprezentanţe diplomatice occidentale în Yemen, ar legitima nu doar activităţile NSA, dar şi atacurile cu drone americane asupra unor presupuse cuiburi teroriste în Yemen. În ultimul caz, strategia lui Obama dă rezultate bune, remarcă, ironic, cotidianul francez: „atacul cu drone nu va mai aduce noi locatari în centrul de detenţie din Guantanamo”
.
Strategia diplomatică a lui Barack Obama în ţările unde revoluţiile arabe au adus la putere forţele islamiste a fost sterilă -.doar astfel putând fi explicat faptul că, într-un interviu, Kerry a calificat răsturnarea de la putere a preşedintelui  Morsi de către armata egipteană drept o „restabilire a democraţiei” consideră Süddeutsche Zeitung. Publicaţie sugerează că este posibil ca o astfel de gafă să fi fost comisă de Kerry din pricina lipsei de somn sau a vârstei sale, altfel nu se explică faptul că a „uitat” că, între un regim islamist şi o dictatură militară, cea de-a doua este, in extremis, preferabilă celei dintîi. Cotidianul consideră că „ezitările diplomaţiei americane au contribuit la pierderea de către ambele părţi în Egipt, dar nu numai acolo, a respectului faţă de America”
.

Edward Snowden a devenit un factor care sporeşte potenţialul de imagine al liderului de la Kremlin în confruntarea cu Occidentul, consideră De Volkskrant. După ce Snowden solicitase azil politic în 20 de ţări, după ce - în pofida simpatiei de care se bucură - a fost refuzat sistematic, Vladimir Putin a asumat rolul de avocat al libertăţii de opinie şi al drepturilor omului. 
Cazul Manning - cazul Snowden: pro şi contra


Condamnarea lui Bradley Manning la 136 de ani închisoare, pentru că a furnizat informaţii platformei Wikileaks, este corelată cu cazul lui Edward Snowden care a dat în vileag uluitoarea amploare a spionajului american. 

Asocierea cazului soldatului Manning cu cel al fostului agent NSA Snowden este spontană. Totuşi, Frankfurter Allgemeine Zeitung invită la prudenţă. În opinia cotidianului, diferenţele între cele două cazuri sunt substanţiale, în sensul că, prin informaţiile livrate platformei Wikileaks, Bradley Manning ar fi primejduit vieţi omeneşti - în timp ce dezvăluirile făcute de Edward Snowden nu ar avea, cel puţin până acum, acest efect. FAZ apreciază că, între cei doi, Edward Snowden ar putea fi considerat erou - nicidecum Bradley Manning, condamnat de un tribunal militar la 136 de ani de detenţie pentru înaltă trădare.

Pe de altă parte, fiind pronunţată de un tribunal militar, sentinţa are o componentă politică, relevă TAZ, referindu-se la afirmaţiile cineastului Michael Moore, cunoscut pentru atitudinea sa critică faţă de reprezentanţii puterii, în special în timpul mandatului ex-preşedintelui Bush. Michael Moore aminteşte că numeroşi soldaţi americani care au comis crime împotriva umanităţii în Irak sau în Afganistan nu au fost atât de aspru condamnaţi ca Bradley Manning - care, în  optica cotidianului Frankfurter Allgemeine Zeitung nu ar fi nicidecum un trădător, unica sa vină fiind de a fi dorit să atragă atenţia asupra unor neregularităţi.

În spatele sentinţei şi al tratamentului foarte dur la care a fost supus Bradley Manning se află un guvern american al cărui mod de a păzi secretele şi de a agresa informatorii este extrem de angoasant, menţionează Dagsavisen. Ziarul norvegian aminteşte că, în timpul mandatului preşedintelui Barack Obama, autorităţile americane au fost urmăriţi şi condamnaţi mai mulţi „whistbloweri” decât în oricare dintre administraţiile precedente. 
Fără un anumit grad de secretizare a informaţiilor nu poate funcţiona nici o armată şi nici un serviciu diplomatic - remarcă De Volkskrant. Publicaţia menţionează, însă,. şi că, pentru fiecare dintre cele 19 capete de acuzare formulate împotriva sa, Bradley Manning, a fost găsit vinovat - iar pedeapsa primită nu s-ar află într-o relaţie raţională cu fapta pe care a comis-o.

Soarta lui Bradley Manning menţine în prim plan soarta lui Edward Snowden, precizează Nezavisimaia Gazeta. Cotidianul moscovit evidenţiază componentele umanitare şi morale ale cazului Snowden, pentru care Rusia a devenit singurul loc în care se poate simţi în siguranţă. Dizidentul american nu trebuie să împărtăşească soarta lui Manning, conchide publicaţia .

În altă ordine de idei, Nezavisimaia Gazeta întrevede o analogie între protestele din Egipt şi cele din Turcia - eroarea preşedintelui Mursi, respectiv a premierului Erdogan constând în faptul că au ţinut cont doar de interesele alegătorilor conservatori şi religioşi. În mod demonstrativ, cei doi au ignorat năzuinţele locuitorilor marilor oraşe, un electorat liberal, emancipat, de orientare occidentală, care a reacţionat cu îngrijorare faţă de modul agresiv al puterii de a impune precepte religioase, vieţii politice.
Puterea, dincolo de ceea ce se vede


„Acum, toată lumea ştie că supravegherea este totală. America nu stochează doar miliarde de metadate ci descifrează, prin programul XKeyscore, conţinutul a tot ce se comunică. Procedînd astfel, Statele Unite se comportă aidoma unui stat totalitar, cu deosebirea că nu-şi spionează doar propriii cetăţeni ci pe fiecare locuitor al Terrei, indiferent în ce fel se mişcă el în internet. Aceasta este noua definiţie a unei superputeri, conchide cotidianul berlinez” consideră Taz .

Lumea nouă, a erei digitale, seamănă tot mai mult cu cea din romanul „Castelul”, al scriitorului Franz Kafka afirmă Die Welt cu referire la cazul Snowden - în a cărui valiză se află informaţii extrem de preţioase deţinute de NSA pe care nimeni nu se va pricepe mai bine şi nu se va grăbi mai tare să le descifreze decât partea adversă, alias serviciile secrete ruse. Coridianul sugerează că preţul azilului în Rusia obţinut de ex-agentul NSA Edward Snowden este valiza cu date pe care o deţine. Se ridică, însă, şi alte întrebări dincolo de destinul azilantului american în Rusia. Care sunt limitele curiozităţii statului, a slujbaşilor acestuia? Cum poate fi oprit progresul tehnic să devanseze normele morale? Cine îi controlează pe cei care controlează? 
Ce au în comun NSA şi industria bunurilor de consum? - se ridică întrebarea într-un eseu publicat de Neue Zürcher Zeitung. Răspunsul este: amândouă au interesul să identifice obiceiurile şi preferinţele utilizatorilor - obişnuinţele fiind a doua natură a omului.

În 2008 se dezbătatea, în mass media de specialitate, subiectul „morţii teoriilor” socio-psihologice care ar putea desluşi secretele individului uman. Big Data şi matematica aplicată înlocuiesc în noua lume orice alt instrument teoretic de cunoaştere, preciza Chris Anderson, unul dintre corifeii noilor metode de investigare a „profilului” utilizatorilor: dacă avem suficiente date, ele vorbesc de la sine. Foamea de date a serviciilor secrete este, prin urmare, nu doar gratuită - dar este şi utilă pentru atingerea unor scopuri precise. Faptul că miraculoşii algoritmi duc la o cunoaştere tot mai exactă a individului supravegheat îi ispiteşte pe apologeţii inteligenţei artificiale în sensul de a încerca să delege computerului competenţe morale. Acest lucru s-ar putea întâmpla, în final, în condiţiile în care utilizatorii vor continua să-i încredinţeze maşinii tot mai multe cunoştiinţe pentru a o face să lucreze tot mai intens pentru ei - sau în locul lor.

Preţul este însă unul dintre cele mai scumpe: pierderea, temporar parţială, a libertăţii şi dispariţia vieţii private. Conştientizarea acestor riscuri este, însă, un proces mult mai dificil decît ar putea, întrucât utilizatorii Internetului se sustrag greu tentaţiei de a apela la reţelele sociale, furnizând, astfel, nesiliţi de nimeni, datele de care au nevoie algoritmii spre a le prelucra.Individul însuşi este transformat într-un algoritm, care le permite giganţilor reţelei să-l citească. Această „transparentizare” îl face extrem de vulnerabil.

În 2005, Serghei Bryn - unul dintre creatorii Google - cocheta cu ideea unei versiuni miniaturizate a maşinii de căutare care ar putea fi implantată direct în creier şi graţie căreia în orice moment ar putea fi accesată o gigantică bancă de date, inclusiv genetice şi neuronale. Cine este proprietarul acestei bănci? Răspunsul poate fi doar unul metaforic: transformat într-un simplu algoritm, individul uman riscă să fie devorat de propria sa invenţie. 
Cazul Aleksei Navalnîi
Justiţia rusă l-a condamnat pe liderul protestatarilor şi opoziţiei neparlamentare ruse, Aleksei Navalnîi - un critic al sistemului Putin - la 5 ani de închisoare, pentru fraudă şi conducerea unui grup infracţional care ar fi delapidat, la Kirov, o jumătate de milion de dolari. Atât Aleksei Navalnîi - jurist rus şi blogger de mare succes - cât şi majoritatea observatorilor occidentali sunt de părere că audierile încheiate cu condamnarea opozantului rus au denotat că a fost vorba despre un proces politic. 

„Vina lui ţine de faptul că a galvanizat opoziţia” anti-Putin, precizează Agence France Presse, comentând durele atacuri la adresa liderului de la Kremlin lansate de Aleksei Navalnîi, o figură-cheie a protestelor antiguvernamentale ruseşti din 2011-2012. Aleksei Navalnîi s-a transformat - cel puţin în Moscova - într-un pericol pentru sistemul Putin.
 El a depăşit faza în care se rezuma la a pune, verbal, degetul pe rană, numind formaţiunea lui Putin, Rusia Unită, „un partid de hoţi şi de escroci”
. Pe de altă parte, liderul opoziţiei ruse evidenţiase cât de puţin justificate sunt „vastele averi, proprietăţi şi afaceri ale şefului Căilor Ferate Ruse, Vladimir Yakunin”
.
Eternul Berlusconi


„Condamnat, dar nu eliminat!” afirmă Le Figaro, menţionând că partidul lui Sivio Berlusconi - unul dintre pilonii actualei coaliţii - dispunând de cinci mandate ministeriale, ar putea declanşa o criză guvernamentală în eventualitatea abandonării Executivului. „Totul depinde, acum, de ordinele pe care le va da, din umbră, autointitulatul Il Cavaliere.”
 
Despre Silvio Berlusconi, Neue Zürcher Zeitung afirmă că trebuie trimis după gratii. Formal, tribunalul l-a condamnat la închisoare în urma recentului proces - dar este foarte posibil ca, din pricina vârstei, Silvio Berlusconi să scape de executarea pedepsei.

Pentru Silvio Berlusconi „nu are importanţă dacă va continua să fie în Parlament sau sub arest la domiciliu. Chiar şi după recenta condamnare, el rămâne marele conducător al conservatorilor de dreapta iar adepţii săi îl vor cosmetiza din nou, ca victimă politică a unei justiţii de stânga” precizează Saarbrücker Zeitung. Dar, toţi adepţii lui Silvio Berlusconi ar trebui, acum, să admită că este „inadmisibil ca puterea să cadă pe mîinile unui impostor. Multimiliardarul Berlusconi a depus de nenumărate ori jurămîntul de a sluji Italia. În realitate, el a dezonorat Italia şi a sărăcit-o, făcînd ca ea să fie poreclită în lume „ţara bunga - bunga, a lui Berlusconi””
. 
După ce Curtea Supremă a menținut condamnarea fostului premier Silvio Berlusconi și l-a condamnat la un an de închisoare la domiciliu pentru fraudă fiscală, declarațiile controversate ale susținătorilor săi, legate de un posibil “război civil” au generat îngrijorări referitoare la demonstrațiile care ar putea însemna sfârșitul stabilității politice a Italiei. Silvio Berlusconi a promis că “va lupta în continuare” și i-a îndemnat pe susţinătorii săi să reziste “teribilei puteri” a sistemului judiciar italian - dar a oprit retragerea din coaliția cu Partidul Democrat, afirmând că “guvernul trebuie să continue” apreciază Il Corriere. della Sera.  Il Cavaliere speră să i se permită să candideze la următoarele alegeri - mai ales că judecătorii au decis ca sentinţa anterioară, privind interzicerea deţinerii de funcţii publice timp de cinci ani, să fie reexaminată de Curtea de Apel din Milano. Dacă, în urma reexaminării, decizia îi va fi defavorabilă, este pregătit să declanșeze o criză politică și să forțeze alegeri anticipate în octombrie. 

Într-un mesaj video difuzat imediat după sentinţă, Il Cavaliere susţine că este nevinovat, critică puterea judiciară şi oferă asigurări publicului că nu se va retrage din politică şi va reforma partidul politic iniţial, Forza Italia. Criticile lui Berlusconi sunt susţinute de Il Giornale, care titrează: “Berlusconi - nu s-a încheiat nimic”. „Problema nu este de natură politică. Problema este că justiţia a încercat să-l elimine din joc pe liderul politic principal din Italia. (...) Asistăm la o sentinţă cu caracter politic, la o crimă politică, vizat nefiind doar Silvio Berlusconi, ci şi milioanele de italieni care îi acordă de mulţi ani susţinere, ca şi Partidului Poporul Libertăţii”
.

Conform La Repubblica, condamnarea lui Silvio Berlusconi demonstrează că “legislaţia civilă şi separarea puterilor în stat încă sunt în vigoare în Italia”, confirmând că “toată lumea este egală în faţa legii”. Cotidianul apreciază că „pentru a se ajunge la acest rezultat (...) au fost necesari zece ani de investigaţii, şase ani de procese ale căror proceduri au fost blocate în mod repetat de „monştrii” judiciari creaţi de premierul Berlusconi pentru ajutarea învinuitului Berlusconi, subminând Codul de procedură şi elaborând un altul după propriul chip şi propria imagine”.
Marina, fiica fostul premier Silvio Berlusoni, ar putea prelua conducerea partidului Poporul Libertăţii (PDL) dacă tatăl său este forţat să-şi abandoneze viaţa politică după ce a fost condamnat pentru fraudă fiscală, precizează L’Espresso. În vârstă de 47 de ani, Marina îi urmează tatălui său pe post de preşedinte al grupului Fininvest şi are sprijinul loialiştilor lui Berlusconi în partid - în timp ce alte personaje, inclusiv preşedintele Ferrari, Luca Cordero di Montezemolo, îl îndeamnă pe Il Cavaliere să renunţe definitiv şi să facă loc unei noi entităţi de centru-dreapta.

Totuşi, echipa lui Silvio Berlusconi depune eforturi susţinute pentru a întârzia votul comitetului parlamentar care va pune în practică interzicerea  deţinerii funcţiilor publice de către fostul premier. Susţinătorii săi speră că, procedând astfel, Silvio Berlusconi ar putea fi candidat la postul de prim-ministru în condiţiile în care guvernul va cădea până în luna octombrie şi vor fi alegeri anticipate. 
După aderarea Croaţiei la UE: tensiuni germano-croate


Parlamentul german a adresat o scrisoare Comisiei Europene prin care îi solicită să reflecteze la posiilitatea aplicării articolului 7 al Tratatului de la Lisabona - care suspendă dreptul de vot al unui stat membru în cadrul Consiliului - în privinţa Croaţiei, dacă nu abrogă recenta lege privind extradarea. Conform Vecernji list, respectiva lege - votată în ajunul aderării la UE - interzice ca persoanele căutate pentru crime comise înaintea intrării în vigoare a mandatului european, respectiv în 7 august 2002, să fie extrădate şi deferite justiţiei unei alte ţări a Uniunii Europene.

Berlinul acuză Zagrebul că legea ar fi fost votată cu scopul de a împiedica extrădarea lui Josip Perković în Germania. Acesta conducea poliţia secretă iugoslavă în 1983, în momentul asasinării lui Stjepan Đurekovic, la Wolfratshausen, în Bavaria şi este căutat de justiţia germană.

Activităţi ilicite la adăpostul intereselor economice
Brigada poliţienească a Agenţiei britanice pentru Infracţiunile Grave şi în Bandă Organizată a transmis parlamentarilor o listă cuprinzând 101 companii şi persoane fizice bogate acuzate de a fi angajat detectivi particulari pentru a colecta ilegal informaţii confidențiale despre diverse persoane. Lista - clasificată ca secretă de teamă de a nu dăuna intereselor economice britanice - include numele unor companii de top din domeniul farmaceutic şi juridic, companii de asigurări şi grupuri de servicii financiare, dezvăluind o activitate de mare amploare.
The Independent, care a publicat o serie de dezvăluiri legate de acest subiect, condamnă faptul că firmele respective nu vor fi urmărite penal în mod corespunzător iar detaliile acestor piraterii telefonice – colectarea de informaţii în secret din telefoanele mobile ale persoanelor fizice - sunt ţinute ascunse.
Raportul Biroului internaţional pentru combaterea traficului de droguri, din departamentul american de stat relevă faptul că grupurile care acţionează în sfera criminalităţii organizate bulgare investesc masiv în toate sectoarele economice, cu scopul de spăla banii obţinuţi din activităţi ilicite - precum traficul de droguri, prostituţia, contrabanda, vânzarea de maşini furate sau fraudă fiscală.

Sega precizează că:” motivele pentru care Bulgaria continuă să atragă asemeni unui magnet capitalurile îndoielnice sunt legate de creşterea sectorului său financiar, de importanţa sectorului său economic informal ca şi de procentul ridicat de plăţi făcute în numerar.”


Potrivit unui raport Europol despre crima organizată, în UE operează există 3 600 de bande. Dintre acestea, 70% sunt prezente în mai multe ţări iar membrii lor vin din lumea întreagă.

Diario de Notícias precizează - preluând date din raport – că, printre cele detectate în Portugalia, există grupări care activează în peste 35 de ţări. Grupările dispun de “o cooperare criminală pe plan internaţional, mobilitate şi acţionează în multe domenii”.
Unele reţele ale crimei organizate s-au adaptat la economia contemporană de recesiune, extinzând-şi gama de marfă de la mărci de lux precum Gucci, la bunuri de uz curent, detergenţii, a declarat pentru cotidianul economic Rob Wainwright, şeful Europol. “Puterea de cumpărare în declin face să crească toleranţa socială pentru economia pieţei negre” precizează Financial Times. Alte bande se angajează în acţiuni criminale mai sofisticate „mai ales, o nouă specie de infractori informatici în Rusia, Ucraina sau în alte părţi ale Europei de Est efectuează atacuri online tot mai sofisticate asupra grupurilor de servicii financiare”
. 

Anchetatorii Comisiei Europene au percheziţionat birourile din Bonn ale Deutsche Telekom, ale Orange din Franţa şi Telefónica din Spania. Cele trei companii sunt bănuite că ar fi abuzat de poziţia lor pe piaţa comunicaţiilor punându-se de acord asupra condiţiilor de utilizare ale Internetului propuse clienţilor importanţi. În spatele acestei anchete se joacă “o luptă dură între societăţile Internet americane precum Google, Apple, Facebook şi Cogent şi societăţile de telefonie din Europa” precizează Rheinische Post. Astfel, potrivit Deutsche Telekom, companiile americane propun conexiuni gratuite sau cu preţ foarte scăzut pe reţelele europene, pentru dezvoltarea cărora operatorii europeni sunt cei care au investitit miliarde de euro.
„Un nou "supercomando" compus din procurori, poliţişti şi agenţi ai fiscului va avea ca misiune "agăţarea marilor peşti"” în Slovacia precizează Pravda. Operaţiuna a fost decisă de ministrul de Interne, Robert Kalinak, şeful poliţiei, Tibor Gaspar, şi noul procuror general, Jaromír Ciznar. Lupta împotriva delincvenţei economice este prioritatea acestuia din urmă, care a intrat în funcţie în iunie, după ce postul rămăsese vacant mai mult de doi ani.

Cotidianul aminteşte că delincvenţa economică este în creştere şi că statul pierde 1,2 miliarde de euro pe an din cauza fraudelor şi a evaziunii fiscale. 

În Grecia, cei 1400 de controlori ai brigadei criminalităţii financiare (SDOE) vor putea închide tavernele care nu dau chitanţe clienţilor lor. În timp ce TVA în domeniul restaurantelor a scăzut la 13%, fraudele din sector ating absolut toate destinaţiile turistice. Obiectivul guvernului este dublu, precizează Ta Nea: pe de o parte, ca scăderea TVA să fie utilă consumatorilor, şi pe de altă parte, să evite scăderea intrărilor în veniturile bugetului. Barurile, discotecile şi restaurantele care nu vor folosi chitanţe vor putea fi închise pentru 24 de ore, menţionează Ta Nea. Brigada de controlori va „marca” locul respectiv printr-un panou pe care va fi scris "închis din cauza evaziunii fiscale"
.
Islamism cu mască democratică


Mobilul politic al condamnărilor generalilor turci în procesul Ergenekon este evidenţiat de Neue Zuercher Zeitung. Verdictele pronunţate în acest proces constituie „expresia schimbării raporturilor de forţe în Turcia. Timp de decenii armata a părut să fie intangibilă…Guvernul islamist-conservator al premierului Erdogan a reuşit să schimbe această stare de lucruri.”
 Ergenekon este legendara denumire a unei văi din centrul Asiei care ar constitui ipotetica patrie a turcilor, salvaţi, acolo, in extremis, din faţa inamicilor, de un lup mitologic care i-ar fi condus spre libertate.

Iniţial, acest lucru a părut salutar. Apoi „cercul suspecţilor s-a lărgit din ce în ce mai mult. Au fost arestaţi şi ziarişti care au criticat puterea, oameni de afaceri sau avocaţi. Iar modul de a proceda al noii puteri nu e mai scrupulos decât al kemaliştilor care, tot cu ajutorul justiţiei, au încercat (în 2008) să interzică partidul islamist al lui Erdogan”. Dată fiind „duritatea afişată de regimul Erdogan faţă de recenta mişcare de protest” se impune o concluzie: „Acuzele potrivit cărora procesul Ergenekon a fost utilizat nu atât pentru a se clarifica dedesubturile unei tentative de puci cât pentru a se elimina din joc adversari politici au devenit credibile”
.

Ziarul Radikal din Istanbul condamnă nu doar durata fără precedent, de 5 ani, a procesului, dar şi faptul că autorităţile au încălcat drepturile inculpaţilor. Ziarul olandez Trouw deplânge transformarea unui premier islamist „democratic ales”, precum Recep Tayyip Erdogan, într-un tiran „care-şi conduce de unul singur poporul, îi impune voinţa sa şi nu admite nici o altă părere”
.
La Istanbul, ziarul pro-guvernamental Yeni Safak salută verdictele anunţate, dar se întreabă dacă “procesul Ergenekon s-a încheiat” şi dacă lucrurile vor rămâne neschimbate. Cotidianul reaminteşte că, în 1997, armata a înlăturat guvernul de coaliţie condus de formaţiunea Refah - predecesorul partidului lui Erdogan, AKP - şi, în 2007, tot armata a organizat o tentativă de “lovitură de stat electronică”
, publicând pe site-ul Statului Major o avertizare în legătură cu alegerea aşteptată a candidatului AKP, Abdullah Gül, în funcţia de preşedinte al ţării: „La noi există o mulţime de lovituri de stat, dar culmea era că nu fuseseră niciodată acţiuni judiciare împotriva acestor puciuri. Această situaţie s-a schimbat astăzi. Turcia, victimă a loviturilor de stat militare, a început să aibă acţiuni de tragere la răspundere. În acest context, verdictul procesului Ergenekon are o importanţă istorică specială. Dar lipsesc piese din acest tablou. În contextul în care generalul Başbuğ a fost condamnat la închisoare pe viaţă, oare nu ar trebui judecat şi generalul Büyükanit, cel care a redactat avertizarea din 27 aprilie 2007, precum şi generalul Evren, şeful regimului militar rezultat în urma loviturii de stat din 1980? Fără a mai vorbi de loviturile de stat din mai 1960 şi martie 1971. Problema nu este judecarea bătrânilor sau persoanelor decedate, ci sancţionarea loviturilor de stat.”

Site-ul independent T24 precizează că „printre suspecţii judecaţi în dosarul Ergenekon se numără persoane care, pentru a crea condiţiile unei lovituri de stat, au organizat acţiuni legale (de exemplu, manifestaţii prin care armata era îndemnată să îşi facă „datoria”) şi ilegale (asasinarea misionarilor creştini la Malatya, în aprilie 2007, trafic de armament sau atentatul care a vizat, în 2006, sediul Consiliului de Stat). În mod clar, este vorba de crime grave, care trebuiau judecate (…), dar trebuie observat şi un alt aspect al acestui proces. Practic, justiţia turcă s-a discreditat prin acest proces, din cauza unui exces de spirit primar de răzbunare. Astfel, în timp ce erau judecate persoanele care au comis aceste crime, procedura împotriva reţelei Ergenekon a fost influenţată serios prin procese de intenţie şi printr-un anumit mod de gândire”.
Cotidianul Cumhuriyet consideră că procesul este o „răzbunare politică orchestrată de guvernul condus de Partidul Dreptăţii şi Dezvoltării„.

Publicaţia Vatan denunţă un verdict “care afectează inclusiv mulţi oameni nevinovaţi, condamnaţi pe baza unor mărturii anonime şi a unor denunţuri care nu au fost demonstrate niciodată”, o situaţie care “ridică teribile semne de întrebare asupra verdictului”. „Nu s-a făcut dreptate, pentru că oameni nevinovaţi au fost pedepsiţi alături de cei vinovaţi. Speranţa este că judecătorii Curţii de Casaţie vor restabili dreptatea.”

Cu islamismul nu e de glumit nici când organizează alegeri libere şi afişează o aparenţă democratică, subliniază ziarul berlinez Die Welt sub semnătura lordului Weidenfeld. „Deşi armata egipteană ar fi trebuit să-i fie loială primului preşedinte egiptean ales liber, Mohamed Morsi s-a dovedit nu doar un lider incapabil, ci şi un precursor conştient al unei dictaturi fanatice, islamiste, şi un aliat al grupării teroriste Hamas” scrie parlamentarul, ziaristul şi editorul britanic. „Argumentul potrivit căruia preşedintele ales împinge ţara în prăpastie, către deposedarea de drepturi a femeilor, creştinilor şi liberalilor, a justificat moral atitudinea armatei, legitimând intervenţia ei întru zăgăzuirea haosului şi terorii”
.
Frankfurter Allgemeine Zeitung îşi manifestă uimirea faţă de dimensiunile acestui proces - o evaluare foarte coerentă, de ansamblu, devenind imposibilă. „Zeci de mii de pagini au însumat actul de acuzare şi celelalte dosare ale audierilor”
 scrie ziarul din Frankfurt, menţionând şi ciudata involuţie a unui proces de conspiraţie în vederea declanşării unui puci contra premierului islamist Erdogan. „În debutul său, în 2008, părea să fie semnalul unei democratizări obţinute prin destucturarea bandelor şi reţelelor paramilitare, asasine - de extremă dreapta. Dar rezultatele curioase ale anchetei, valurile difuze de arestări şi deteriorarea climatului politic în Turcia au conferit procesului un aer dubios”. 

În pofida destructurării puterii deţinute, cândva, de militarii turci, democraţia nu a evoluat în Turcia - dar a involuat. Stuttgarter Zeitung se îndoieşte de capacitatea premierului Erdogan de a respecta democraţia şi scoate în evidenţă caracterul extrem „de subţire” al aşa-ziselor „probe” prezentate în procesul Ergenekon. Osnabrücker Zeitung deplânge scindarea profundă a Turciei. În cei cinci care s-au scurs de la debutul afacerii, marcat de depistarea unor arme ascunse, procesul Ergenekon a scindat în profunzime societatea turcă. Conform sondajelor, o majoritate de 60% din populaţia Turciei ar fi considerat valide argumentele puterii, acceptând versiunea existenţei unei conspiraţii anti-islamiste de sorginte naţionalistă.

Un diagnostic precis al situaţiei oferă Süddeutsche Zeitung. Ziarul evocă, în context, ubicuitatea „duşmanilor interni” din Turcia. În jur sunt doar vrăjmaşi, „mai toţi tineri, bine educaţi şi pregătiţi, dorindu-şi libertăţile promise şi interzise de acelaşi premier islamist Erdogan. Toţi aceşti tineri sunt declaraţi mai nou „terorişti” de către executivul de la Ankara iar justiţia îi dă regimului o mână de ajutor. Un procuror a cerut recent pedepse de până la trei ani de închisoare pentru 35 de participanţi la înmormântarea unui demonstrant împuşcat de poliţia turcă. Uite aşa se destramă unităţile de măsură. Cine pune semn de egalitate între terorismul „statului adânc” şi cel ipotetic al unor manifestanţi preponderent inofensivi nu se simte puternic, ci slab”
. 

